title: 2008/597/EB: 2008 m. birželio 3 d. Komisijos sprendimas, kuriuo pagal Reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo 24 straipsnio 8 dalį patvirtinamos su duomenų apsaugos pareigūnu susijusios įgyvendinimo taisyklės

text:
22.7.2008

               LT

               Europos Sąjungos oficialusis leidinys

               L 193/7

      KOMISIJOS SPRENDIMAS

   2008 m. birželio 3 d.
   kuriuo pagal Reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo 24 straipsnio 8 dalį patvirtinamos su duomenų apsaugos pareigūnu susijusios įgyvendinimo taisyklės
   (2008/597/EB)
   EUROPOS BENDRIJŲ KOMISIJA,
   atsižvelgdama į 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (1), ypač į jo 24 straipsnio 8 dalį ir priedą,
   kadangi:

               (1)

               Reglamente (EB) Nr. 45/2001 (toliau – reglamentas) yra išdėstyti visoms Bendrijos institucijoms ir įstaigoms taikomi principai ir taisyklės bei numatyta, kad kiekviena Bendrijos institucija ir Bendrijos įstaiga paskiria duomenų apsaugos pareigūną.

               (2)

               Reglamento 24 straipsnio 8 dalyje kiekvienos Bendrijos institucijos ar įstaigos reikalaujama priimti papildomas, su duomenų apsaugos pareigūnu susijusias įgyvendinimo taisykles, laikantis priede išdėstytų nuostatų. Įgyvendinimo taisyklėse pirmiausia turi būti nustatyti duomenų apsaugos pareigūno uždaviniai, pareigos ir įgaliojimai.

               (3)

               2002 m. vasario 18 d. Komisijos direktyva C(2002) 510 (2) sukuriama Komisijos duomenų apsaugos pareigūno (DAP) pareigybė ir DAP yra įpareigojamas pasiūlyti papildomas įgyvendinimo taisykles atsižvelgiant į konsultacijose su generaliniais direktoratais išaiškėjusius jų poreikius ir patirtį,

         NUSPRENDĖ:
   1   SKIRSNIS
   BENDROSIOS NUOSTATOS
   1 straipsnis
   Apibrėžtys
   Šiame sprendime, nepažeidžiant reglamente nustatytų apibrėžčių:

               —

               duomenų apsaugos koordinatorius (toliau – DAK) – generalinio direktorato ar tarnybos darbuotojas, generalinio direktoriaus paskirtas koordinuoti visus asmens duomenų apsaugos generaliniame direktorate reikalus,

               —

               duomenų valdytojas – kaip apibrėžta 2 straipsnio d punkte ir minima 25 straipsnio 2 dalies a punkte, už organizacinį padalinį atsakingas pareigūnas, kuris nustatė asmens duomenų tvarkymo tikslus ir priemones.

         2 straipsnis
   Taikymo sritis
   Šiame sprendime apibrėžiamos Komisijos duomenų apsaugos pareigūno (toliau – DAP) pareigų įgyvendinimo taisyklės ir tvarka pagal reglamento 24 straipsnio 8 dalį. Jis netaikomas Komisijos veiklai, kai nustatoma politika, susijusi su asmenų apsauga tvarkant asmens duomenis.
   2   SKIRSNIS
   DUOMENŲ APSAUGOS PAREIGŪNAS
   3 straipsnis
   Paskyrimas ir statusas
   1.   Komisija skiria DAP (3) ir užregistruoja jį Europos duomenų apsaugos priežiūros pareigūno institucijoje (toliau – EDAP).
   2.   DAP skiriamas penkerių metų kadencijai, kuri gali būti pratęsta vieną kartą.
   3.   DAP nepriklausomai veikdamas taiko reglamento nuostatas institucijos viduje ir negali gauti jokių nurodymų dėl savo pareigų vykdymo.
   4.   DAP išrenkamas iš Komisijos darbuotojų nustatyta tvarka. DAP turėtų ne tik atitikti reglamento 24 straipsnio 2 dalies reikalavimus, bet ir puikiai išmanyti Komisijos tarnybas bei jų struktūrą, taip pat administracines taisykles ir tvarką. Jis turėtų gerai išmanyti duomenų apsaugos ir informacines sistemas, principus ir metodus. Jis turi sugebėti parodyti sveiką nuovoką ir išlikti nešališkas bei objektyvus pagal Tarnybos nuostatas.
   5.   Pagal reglamentą Komisija gali atleisti DAP iš pareigų, tačiau tik sutikus EDAP, jei jis nebeatitinka jo pareigoms keliamų reikalavimų. Komisija, Generalinio sekretoriaus, gavusio personalo ir administracijos generalinio direktoriaus sutikimą, pasiūlymu nustato, kad DAP nebeatitinka jo pareigoms keliamų reikalavimų.
   6.   Nepažeidžiant atitinkamų reglamento nuostatų, DAP ir jo personalas laikosi Europos Bendrijų pareigūnams taikomų taisyklių ir nuostatų.
   4 straipsnis
   Užduotys
   1.   Nepažeisdamas reglamento 24 straipsnyje ir priede aprašytų užduočių, DAP prisideda prie asmens duomenų apsaugos principų kūrimo Komisijoje, gerindamas bendrą supratimą apie duomenų apsaugos dalykus ir išlaikydamas tinkamą asmens duomenų apsaugos ir skaidrumo principų pusiausvyrą.
   2.   DAP tvarko Komisijos asmens duomenų tvarkymo veiksmų sąrašą, į kurį DAK įveda visus savo generalinio direktorato tvarkymo veiksmus, apie kuriuos turi būti pranešta. Be to, DAP nustato už šiuos tvarkymo veiksmus atsakingą duomenų valdytoją. DAP padeda duomenų valdytojui vertinti jam priklausančių tvarkymo veiksmų riziką ir stebi, kaip reglamentas įgyvendinamas Komisijoje, visų pirma paskelbdamas metinę duomenų apsaugos būklės ataskaitą.
   3.   DAP rengia reguliarius DAK tinklo susitikimus ir jiems pirmininkauja.
   4.   DAP užtikrina, kad reglamento 26 straipsnyje numatytas tvarkymo veiksmų registras būtų prieinamas Komisijos vidaus ir išorės interneto svetainėse.
   5.   DAP gali Komisijai ir duomenų valdytojams teikti rekomendacijas ir patarimus dėl duomenų apsaugos nuostatų taikymo ir gali, gavęs prašymą, arba savo iniciatyva tirti tiesiogiai su jo užduotimis susijusius klausimus bei atvejus ir atsakyti tyrimą užsakiusiam asmeniui vadovaujantis šio sprendimo 13 straipsnyje nustatyta tvarka. Jei prašymą pateikia asmuo arba jei jis pateikiamas asmens vardu, DAP privalo kiek įmanoma užtikrinti prašymo konfidencialumą, išskyrus atvejus, kai atitinkamas duomenų subjektas nedviprasmiškai sutinka, kad prašymas būtų traktuojamas kitaip.
   6.   Personalo komitetų asmens duomenų tvarkymas įeina į Komisijos DAP kompetenciją. Taikant šio sprendimo 6 straipsnį, DAP pateikia bet kokią informaciją atitinkamo Personalo komiteto pirmininkui, o ne Generaliniam sekretoriui, kai kyla bet koks su atitinkamo Personalo komiteto tvarkymo veiksmais susijęs klausimas.
   7.   Nepažeisdamas DAP nepriklausomybės Generalinis sekretorius Komisijos vardu gali paprašyti jo atstovauti institucijai visais duomenų apsaugos klausimais; tai gali būti DAP dalyvavimas atitinkamuose komitetuose ir įstaigose tarptautiniu lygiu.
   5 straipsnis
   Pareigos
   1.   Be bendrųjų užduočių DAP:

               a)

               kiekvienais metais pateikia Komisijos duomenų apsaugos būklės ataskaitą Generaliniam sekretoriui ir personalo ir administracijos generaliniam direktoriui aptarti tinkamu lygiu, pavyzdžiui, reguliariame generalinių direktorių susitikime; ataskaita yra prieinama Komisijos darbuotojams;

               b)

               eidamas savo pareigas bendradarbiauja su kitų institucijų ir įstaigų DAP, ypač keisdamasis patirtimi ir geriausia praktika.

         2.   Tvarkydamas savo atsakomybės sričiai priklausančius asmens duomenis DAP veikia kaip duomenų valdytojas.
   6 straipsnis
   Įgaliojimai
   Vykdydamas savo užduotis ir pareigas ir nepažeisdamas reglamento suteiktų įgaliojimų DAP:

               a)

               gali paprašyti Komisijos Teisės tarnybos pateikti teisines išvadas;

               b)

               gali, kilus konfliktui dėl reglamento aiškinimo ar įgyvendinimo, informuoti atsakingus vadovus ir Generalinį sekretorių, prieš perduodamas klausimą EDAP;

               c)

               gali atkreipti Generalinio sekretoriaus dėmesį į bet kurį atvejį, kai:

                           —

                           darbuotojas nevykdo reglamente numatytų įsipareigojimų,

                           —

                           duomenų valdytojai nesilaiko Komisijos vidaus kontrolės standartų, ypač susijusių su reglamente numatytais įsipareigojimais;

                     ir siūlyti pradėti administracinį tyrimą atsižvelgiant į galimą reglamento 49 straipsnio taikymą;

               d)

               gali tirti su savo užduotimis tiesiogiai susijusius klausimus ir atvejus, laikydamasis atitinkamų Komisijos tyrimų ir audito principų bei šio sprendimo 13 straipsnyje numatytos tvarkos;

               e)

               Jis visada turi teisę susipažinti su duomenimis, kurie yra asmens duomenų tvarkymo veiksmų dalykas, bei patekti į visas tarnybas, naudotis duomenų tvarkymo įranga ir duomenų laikmenomis.

         7 straipsnis
   Ištekliai
   Komisija suteikia DAP visus jo pareigoms vykdyti reikalingus išteklius.
   3   SKIRSNIS
   TAISYKLĖS IR TVARKA
   8 straipsnis
   Informavimas
   1.   Pagrindinė tarnyba nedelsiant ir ne vėliau nei priimamas bet koks sprendimas informuoja DAP, kai Komisijos tarnybose svarstomas su duomenų apsauga susijęs klausimas.
   2.   DAP informuojamas, kai Komisija konsultuojasi su EDAP arba ją informuoja pagal atitinkamus reglamento straipsnius, ypač pagal 28 straipsnio 1 dalį ir 28 straipsnio 2 dalį. Jis taip pat informuojamas apie tiesioginius Komisijos duomenų valdytojų ir EDAP ryšius pagal atitinkamus reglamento straipsnius.
   3.   Atitinkamai pagrindinė tarnyba arba Teisės tarnyba informuoja DAP apie Teisės tarnybos išvadas ar rašytines nuomones, tiesiogiai susijusias su reglamento nuostatų vidiniu taikymu, bei išvadas, susijusias su kitų teisės aktų dėl asmens duomenų apsaugos ir tvarkymo, ypač dėl tarpžinybinių konsultacijų ir galimybės susipažinti su informacija, aiškinimo bei įgyvendinimo.
   9 straipsnis
   Duomenų valdytojai
   1.   Nepažeisdami su savo įsipareigojimais susijusių reglamento nuostatų duomenų valdytojai:

               a)

               nedelsiant parengia pranešimus DAP apie visus vykdomus tvarkymo veiksmus, apie kuriuos nebuvo pranešta;

               b)

               prireikus konsultuojasi su DAP dėl tvarkymo veiksmų atitikimo reglamentui, ypač tais atvejais, kai abejojama dėl atitikimo;

               c)

               bendradarbiauja su DAK siekiant sudaryti vykdomų generalinio direktorato asmens duomenų tvarkymo veiksmų sąrašą.

         2.   Duomenų valdytojas gali pavesti dalį savo užduočių atlikti kitiems asmenims, veikiantiems kaip įgaliotieji duomenų valdytojai, už kuriuos jis atsako.
   10 straipsnis
   Duomenų tvarkytojai
   Komisijos duomenų tvarkytojai, privalantys duomenų valdytojų vardu tvarkyti asmens duomenis, veikia tik pagal duomenų valdytojų nurodymus, numatytus raštiškame susitarime, ir tvarko šiuos asmens duomenis griežtai laikydamiesi reglamento ir bet kurių kitų taikytinų teisės aktų dėl duomenų apsaugos. Raštiškas Komisijos struktūrinių padalinių susitarimas yra traktuojamas kaip teisiškai privalomas teisės aktas, kaip apibrėžta reglamento 23 straipsnio 2 dalyje.
   Su išorės duomenų tvarkytojais sudaromos oficialios sutartys; tokiose sutartyse numatomi konkretūs reikalavimai, nurodyti reglamento 23 straipsnio 2 dalyje.
   11 straipsnis
   Pranešimai
   Duomenų valdytojai pateikia pranešimus DAP per Komisijos operatyviąją pranešimų sistemą, kuria galima naudotis per DAP svetainę Komisijos intranete.
   Paprastiems neslapto pobūdžio asmens duomenų tvarkymo veiksmams atlikti sistema turi supaprastintą pranešimo tvarką.
   12 straipsnis
   Registras
   Komisijos elektroniniu tvarkymo veiksmų registru, nurodytu šio sprendimo 4 straipsnio 4 dalyje, gali naudotis visi Bendrijos institucijų ir įstaigų darbuotojai per DAP svetainę Komisijos intranete ir visi prieigą prie interneto turintys asmenys per svetainę EUROPA. Bet kuris prieigos prie interneto neturintis asmuo, norėdamas gauti registro išrašą, gali raštu pateikti prašymą DAP, kuris atsako per 10 darbo dienų.
   13 straipsnis
   Tyrimo tvarka
   1.   Šio sprendimo 4 straipsnio 5 dalyje nurodyti prašymai atlikti tyrimą raštu perduodami DAP. Per penkiolika dienų nuo prašymo gavimo DAP tyrimą užsakiusiam asmeniui išsiunčia prašymo gavimo patvirtinimą ir patikrina, ar prašymas turi būti laikomas konfidencialiu. Kai akivaizdžiai piktnaudžiaujama teise prašyti tyrimo, DAP nėra įpareigotas atsakyti pareiškėjui.
   2.   DAP prašo duomenų valdytojo, atsakingo už atitinkamą duomenų tvarkymo veiksmą, raštiško pareiškimo šiuo reikalu. Duomenų valdytojas per 15 darbo dienų pateikia savo atsakymą DAP. DAP gali pageidauti per 15 dienų gauti papildomos informacijos iš jo ir (arba) kitų šalių. Prireikus jis gali prašyti Teisės tarnybos nuomonės šiuo klausimu. Nuomonė DAP pateikiama per 30 darbo dienų.
   3.   DAP atsako tyrimą užsakiusiam asmeniui ne vėliau kaip per tris mėnesius nuo prašymo gavimo. Šis laikotarpis gali būti sustabdytas tol, kol DAP negaus papildomos informacijos, kurios jis gali būti paprašęs.
   4.   Nė vienas asmuo negali nukentėti dėl to, kad atkreipė DAP dėmesį į klausimą, tvirtindamas, jog buvo pažeistos reglamento nuostatos.
   14 straipsnis
   Duomenų apsaugos koordinatoriai
   1.   DAK paskiria generalinis direktorius arba tarnybos vadovas kiekviename generaliniame direktorate arba tarnyboje. Rašytiniu susitarimu keli generaliniai direktoratai, tarnybos ar biurai, siekdami darnumo arba veiksmingumo, gali nuspręsti paskirti bendrą DAK arba naudotis jau paskirto DAK paslaugomis.
   2.   Atitinkamai DAK pareigos gali būti suderintos su kitomis pareigomis. Kad įgytų pareigoms vykdyti reikalingų gebėjimų, jis turi per šešis mėnesius nuo paskyrimo dalyvauti privalomuose DAK mokymuose.
   3.   DAK skiriamas neribotam laikotarpiui. Jis turėtų būti išrenkamas atitinkamame hierarchijos lygmenyje pagal aukštą profesinę etiką, žinias ir patirtį, susijusią su jo generalinio direktorato darbu, bei motyvaciją užimti šias pareigas. Jis turėtų išmanyti informacinių sistemų veikimo principus.
   4.   Nepažeisdamas DAP pareigų DAK:

               a)

               sudaro generalinio direktorato tvarkymo veiksmų sąrašą, jį atnaujina ir padeda nustatyti kiekvieno tvarkymo veiksmo tinkamą rizikos lygį; naudojasi DAK skirta operatyviąja sąrašo valdymo sistema, kurią šiems tikslams sukūrė DAP savo svetainėje Komisijos intranete;

               b)

               padeda generaliniam direktoriui arba tarnybos vadovui nustatyti atitinkamus duomenų valdytojus;

               c)

               turi teisę gauti iš duomenų valdytojų reikalingą ir tinkamą informaciją. Tai neapima teisės susipažinti su asmens duomenimis, kuriuos savo atsakomybės srityje tvarko duomenų valdytojas.

         5.   Nepažeisdamas duomenų valdytojo pareigų DAK:

               a)

               padeda duomenų valdytojams vykdyti teisinius įsipareigojimus;

               b)

               padeda duomenų valdytojams sukurti pranešimus;

               c)

               įveda supaprastintus pranešimus į operatyviąją DAP pranešimų sistemą.

         6.   DAK dalyvauja reguliariuose DAK tinklo susitikimuose, kuriems pirmininkauja DAP, kad užtikrintų darnų reglamento įgyvendinimą ir aiškinimą Komisijoje ir aptartų bendrus interesus.
   7.   Vykdydamas savo užduotis DAK gali prašyti DAP rekomendacijos, patarimo ar nuomonės.
   15 straipsnis
   Administravimas ir valdymas
   1.   Administraciniu požiūriu DAP priklauso Generaliniam sekretoriatui ir jo veikla integruojama į biudžeto sudarymo ir valdymo pagal veiklos rūšis procesą, numatytą Generalinio sekretoriato 7 veikloje: Santykiai su pilietine visuomene, atvirumas ir informavimas. Tokiomis aplinkybėmis DAP dalyvauja rengiant metinį valdymo planą ir Generalinio sekretoriato preliminaraus biudžeto projektą.
   2.   DAP yra pareigūnas, teikiantis informaciją savo sekretoriato darbuotojams ir duomenų apsaugos pareigūno pavaduotojui. Generalinio sekretoriaus pavaduotojas yra pasirašantysis pareigūnas.
   3.   Atitinkamai DAP dalyvauja Generalinio sekretoriato valdymo koordinavime.
   4   SKIRSNIS
   BAIGIAMOSIOS NUOSTATOS
   16 straipsnis
   Įsigaliojimas
   Šis sprendimas įsigalioja nuo du tūkstančiai aštuntųjų metų birželio trečios dienos.

      Priimta Briuselyje, 2008 m. birželio 3 d.

            Komisijos vardu

            Pirmininkas

         José Manuel BARROSO

      (1)  OL L 8, 2001 1 12, p. 1.

      (2)  Dar nepaskelbta Oficialiajame leidinyje.

      (3)  Toliau tekste duomenų apsaugos pareigūnas reiškia jis arba ji ir jo arba jos.


title: 2012 m. balandžio 23 d. Tarybos sprendimas 2012/205/BUSP, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui

text:
24.4.2012

               LT

               Europos Sąjungos oficialusis leidinys

               L 110/35

         TARYBOS SPRENDIMAS 2012/205/BUSP
   2012 m. balandžio 23 d.
   kuriuo iš dalies keičiamas Sprendimas 2010/413/BUSP dėl ribojamųjų priemonių Iranui
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. liepos 26 d. Sprendimą 2010/413/BUSP dėl ribojamųjų priemonių Iranui (1), ypač į jo 23 straipsnio 2 dalį,
   kadangi:

               (1)

               2010 m. liepos 26 d. Taryba priėmė Sprendimą 2010/413/BUSP;

               (2)

               Taryba mano, kad nebėra motyvų vieną asmenį ir du subjektus laikyti įtrauktus į Sprendimo 2010/413/BUSP II priede išdėstytą asmenų ir subjektų, kuriems taikomos ribojamosios priemonės, sąrašą;

               (3)

               todėl Sprendimo 2010/413/BUSP II priede pateiktas sąrašas turėtų būti iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede nurodytas asmuo ir subjektai išbraukiami iš Sprendimo 2010/413/BUSP II priede pateikto sąrašo.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. balandžio 23 d.

            Tarybos vardu

            Pirmininkė

         C. ASHTON

      (1)  OL L 195, 2010 7 27, p. 39.

      PRIEDAS

         1 straipsnyje nurodytas asmuo ir subjektai

      A Sedghi
      Walship SA
      Morison Menon Chartered Accountant


title: 2014 m. gruodžio 15 d. Tarybos sprendimas 2014/912/BUSP, kuriuo remiama fizinio saugumo ir atsargų valdymo (FSAV) veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Sahelio regione

text:
17.12.2014

               LT

               Europos Sąjungos oficialusis leidinys

               L 360/30

         TARYBOS SPRENDIMAS 2014/912/BUSP
   2014 m. gruodžio 15 d.
   kuriuo remiama fizinio saugumo ir atsargų valdymo (FSAV) veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Sahelio regione
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. gruodžio 15 ir 16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba jais strategiją. Toje strategijoje Europos Vadovų Taryba pripažįsta, kad dėl šaulių ir lengvųjų ginklų (toliau – ŠLG) ir jų šaudmenų atsargų gausos tokius ginklus lengvai gali įsigyti civiliai gyventojai, nusikaltėliai, teroristai bei kovotojai, ir pabrėžiama, kad reikia imtis prevencinių veiksmų kovojant su neteisėta įprastinių ginklų pasiūla bei jų paklausa. Be to, joje Afrika išskiriama kaip žemynas, patiriantis didžiausią vidaus konfliktų, kuriuos aštrina ŠLG antplūdis, poveikį;

               (2)

               2011 m. kovo 21 d. Taryba patvirtino Europos Sąjungos strategiją saugumo ir vystymosi Sahelio regione srityje, kurioje nustatyta integruota Sąjungos veiklos Sahelio regione sistema. Pagal vieną iš keturių strategijoje nurodytų veiksmų krypčių siekiama stiprinti saugumo, teisėsaugos ir teisinės valstybės principo užtikrinimo sektorių pajėgumus šiame regione, kad būtų veiksmingiau ir labiau specializuotai kovojama su grėsmėmis ir sprendžiamas terorizmo bei organizuoto nusikalstamumo klausimas, pritaikant gero valdymo priemones;

               (3)

               2006 m. birželio 14 d. Abudžoje (Nigerija) Vakarų Afrikos valstybių ekonominės bendrijos (toliau – VAVEB) valstybės narės priėmė VAVEB Konvenciją dėl šaulių ir lengvųjų ginklų, jų šaudmenų ir kitų susijusių medžiagų, kuri įsigaliojo 2009 m. rugsėjo 29 d.2010 m. balandžio 30 d. Kinšasoje (Kongo Demokratinė Respublika) Centrinės Afrikos valstybių ekonominės bendrijos (toliau – CAVEB) valstybės narės ir Ruandos Respublika priėmė Centrinės Afrikos konvenciją dėl šaulių ir lengvųjų ginklų, jų šaudmenų, dalių ir komponentų, kurie gali būti naudojami jiems gaminti, taisyti ar surinkti. Abiejose konvencijose jas pasirašiusios valstybės įsipareigojo, inter alia, imtis reikiamų priemonių, kad būtų užtikrintas jų nacionalinių ŠLG atsargų veiksmingas valdymas, saugojimas ir saugumas, laikantis tinkamų standartų ir procedūrų;

               (4)

               Burkina Fasas, Malis ir Nigerija, taip pat 23 valstybė narė ratifikavo Sutartį dėl prekybos ginklais, o Čadas, Mauritanija ir Nigeris ją pasirašė. Sutarties dėl prekybos ginklais 16 straipsnio 1 dalyje numatyta, kad įgyvendindama Sutartį, kiekviena Sutarties Šalis gali kreiptis pagalbos, įskaitant teisinę pagalbą ar pagalbą teisėkūros, institucinių gebėjimų stiprinimo srityje, taip pat techninę, materialinę ar finansinę pagalbą. Tokia pagalba gali apimti atsargų valdymo, nusiginklavimo, demobilizacijos ir reintegracijos programų, pavyzdinių teisės aktų ir veiksmingos įgyvendinimo praktikos sritis. Kiekviena Sutarties Šalis, gavusi prašymą, teiks tokią pagalbą, jei tą gali daryti;

               (5)

               Burkina Fasas, Malis, Mauritanija ir Nigerija yra Protokolo prieš neteisėtą šaunamųjų ginklų, jų dalių ir komponentų bei šaudmenų gamybą ir prekybą jais, papildančio Jungtinių Tautų konvenciją prieš tarptautinį organizuotą nusikalstamumą (toliau – Protokolas dėl šaunamųjų ginklų) Šalys;

               (6)

               visos JT valstybės narės yra įsipareigojusios veiksmingai įgyvendinti JT veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (toliau – JT veiksmų programa), taip pat Tarptautinį dokumentą, įgalinantį valstybes laiku ir patikimai identifikuoti ir susekti neteisėtus šaulių ir lengvuosius ginklus;

               (7)

               penktajame kas dvejus metus vykstančiame valstybių susitikime JT veiksmų programos įgyvendinimui apsvarstyti (2014 m. birželio 16–20 d., Niujorkas) visos JT valstybės narės pakartojo, kad itin svarbu užtikrinti tinkamą ŠLG atsargų valdymą, visų pirma vykstant konfliktams ir po konfliktų, siekiant užkirsti kelią nelaimėms ir sumažinti neteisėto nukreipimo į neteisėtą prekybą, taip pat nelegalioms ginkluotoms grupuotėms, teroristams ir kitiems leidimo neturintiems gavėjams pavojų. JT valstybės narės paragino stiprinti tarptautinį ir regioninį bendradarbiavimą ir paramą atsargų valdymo ir fizinio saugumo klausimais ir įsipareigojo, kai įmanoma, pasinaudoti technologijų pažanga atsargų valdymui, įskaitant fizinio saugumo priemones, sustiprinti;

               (8)

               2011 m. vasario mėn. Libijoje įvykęs liaudies sukilimas bei po jo vykęs ginkluotas konfliktas ir 2012 m. Malį ištikusios politinės ir saugumo krizės parodė, kaip nevalstybiniai subjektai, įskaitant teroristus, gali pasinaudoti netinkamai apsaugotomis ir valdomomis valstybei nuosavybės teise priklausančiomis atsargomis ir ŠLG bei šaudmenis neteisėtai nukreipti taip, kad būtų pakenkta taikai ir saugumui. Kadangi Sahelio regione, įskaitant šiaurės Nigeriją, suintensyvėjo nevalstybinių subjektų veikla, šiuo metu pirmiausia reikia didinti ginklų ir šaudmenų saugumą Sahelio valstybėse;

               (9)

               laikydamasis JT Generalinės Asamblėjos jam suteiktų įgaliojimų (Rezoliucija 40/151 G, 1985 m. gruodžio 16 d.), Jungtinių Tautų regioninis taikos ir nusiginklavimo Afrikoje centras (toliau – UNREC), kuris yra Jungtinių Tautų Nusiginklavimo reikalų biuro (toliau – JT NRB) dalis, jau ilgą laiką teikia paramą Sahelio valstybėms ir pilietinei visuomenei, joms įgyvendinant tarptautines ir regionines priemones ŠLG kontrolės srityje;

               (10)

               vadovaudamasi JT Saugumo Tarybos rezoliucijomis 2100 (2013) ir 2164 (2014), nuo 2013 m. Jungtinių Tautų daugialypė integruota stabilizavimo misija Malyje (toliau – MINUSMA) per Jungtinių Tautų kovos su minomis tarnybą (toliau – UNMAS) padeda Malio valdžios institucijoms kovos su minomis veiksmų ir ginklų bei šaudmenų valdymo srityse;

               (11)

               neseniai nevyriausybinė organizacija „Mine Advisory Group“ (Patariamoji minų klausimų grupė, toliau – MAG) pradėjo įgyvendinti regioninį projektą, kuriuo sprendžiami neatidėliotini įprastinių ginklų ir šaudmenų saugumo ir valdymo klausimai tikslinėse šalyse Sahelio-Magribo regione;

               (12)

               pagal Tarybos sprendimą 2011/428/BUSP (1) Sąjunga, inter alia, finansavo ženklinimo įrangos tiekimą teisėsaugos agentūroms keliose Vakarų Afrikos valstybėse, taip pat mokymą Tarptautinio sekimo dokumento ir Tarptautinių techninių gairių dėl šaudmenų srityje;

               (13)

               pagal Tarybos sprendimą 2013/320/BUSP (2) Sąjunga remia priemones, kuriomis siekiama užtikrinti Libijos ginklų arsenalų patikimą fizinį saugumą ir atsargų valdymą (toliau – FSAV), siekiant sumažinti riziką, kurią neteisėtas ŠLG ir šaudmenų platinimas kelia Libijos ir jos kaimyninių šalių, įskaitant šalis Sahelio regione, saugumui;

               (14)

               pagal Tarybos sprendimą 2013/698/BUSP (3) Sąjunga remia visuotinio ataskaitų dėl neteisėtų ŠLG bei kitų įprastinių ginklų ir šaudmenų teikimo mechanizmo („iTrace“) sukūrimą, visų pirma remiantis ŠLG ir šaudmenų, kurie platinami nuo konfliktų nukentėjusiose teritorijose, be kita ko, Afrikoje, tyrimais vietoje;

               (15)

               įgyvendindama savo bendrą saugumo ir gynybos politiką Sąjunga pradėjo vykdyti tris veiksmus Sahelio regione: pirma, misiją EUCAP Sahel Niger, kuri pradėta 2012 m. rugpjūčio 8 d., siekiant remti kovą su organizuotu nusikalstamumu ir terorizmu Nigeryje; antra, Europos Sąjungos mokymo misiją Malyje, kuri pradėta 2013 m. vasario 18 d., siekiant teikiamu mokymu ir patarimais prisidėti prie Malio ginkluotojų pajėgų restruktūrizavimo ir reorganizavimo; ir trečia, misiją EUCAP Sahel Mali, kuri pradėta 2014 m. balandžio 15 d., siekiant teikti strategines konsultacijas ir mokymą Malio vidaus saugumo pajėgoms;

               (16)

               nuo 2011 m. pagal Priemonę, kuria prisidedama prie stabilumo ir taikos, Sąjunga remia JT Narkotikų kontrolės ir nusikalstamumo prevencijos biuro pastangas propaguoti Protokolo dėl šaunamųjų ginklų ratifikavimą ir įgyvendinimą, visų pirma Vakarų Afrikoje. Nuo 2010 m. pagal tą priemonę Sąjunga teikia finansinę paramą Nairobyje įsikūrusiam Regioniniam šaulių ginklų centrui (toliau – RECSA) Didžiųjų Ežerų regione, Somalio pusiasalyje ir kaimyninėse valstybėse,

         PRIĖMĖ ŠĮ SPRENDIMĄ:
   1 straipsnis
   1.   Sąjunga prisideda prie saugumo ir stabilumo Sahelio regione padėdama šio regiono valstybėms užkirsti kelią vyriausybei priklausančių ŠLG bei šaudmenų neteisėtam nukreipimui ir neteisėtai prekybai jais gerinant jų fizinį saugumą ir atsargų valdymą (toliau – FSAV).
   2.   Veikla, kurią Sąjunga ketina remti, siekiama šių konkrečių tikslų:

               a)

               gauti reikiamą politinį pritarimą FSAV procedūrų stiprinimui ir propaguoti regioninį bendradarbiavimą bei dalijimąsi žiniomis;

               b)

               remti tikslines šalis joms rengiant modernius teisės aktus, administracines procedūras ir praktines standartines veiklos procedūras (toliau – SVP) kaip sustiprinto FSAV pagrindą, laikantis tarptautinių geriausios praktikos standartų;

               c)

               tiesiogiai remti atsargų valdymo ir saugumo srities veiklos įgyvendinimą, be kita ko, rekonstruojant saugyklas, sunaikinant perteklinius, nebenaudojamus ar neteisėtus ŠLG ir išbandant naujas technologijas.

         Išsamus šios veiklos aprašymas pateiktas priede.
   2 straipsnis
   1.   Už šio sprendimo įgyvendinimą yra atsakingas Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis).
   2.   1 straipsnio 2 dalyje nurodytos veiklos techninį įgyvendinimą vykdo JT NRB per UNREC. JT NRB šias užduotis atlieka vyriausiojo įgaliotinio atsakomybe. Šiuo tikslu vyriausiasis įgaliotinis su JT NRB sudaro reikiamus susitarimus.
   3 straipsnis
   1.   1 straipsnio 2 dalyje nurodytos veiklos įgyvendinimui skiriama orientacinė finansavimo suma yra 3 561 257,06 EUR. Bendra biudžeto sąmata visam projektui yra 4 129 393,06 EUR; ši suma suteikiama pasitelkiant bendrą finansavimą.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų Sąjungos procedūrų ir taisyklių.
   3.   Komisija prižiūri, kad 1 dalyje nurodyto dydžio Sąjungos įnašas būtų tinkamai įgyvendinamas. Šiuo tikslu ji sudaro finansavimo susitarimą su JT NRB. Susitarime nustatoma, kad JT NRB turi užtikrinti Sąjungos įnašo matomumą, proporcingą jo dydžiui.
   4.   Po 2014 m. gruodžio 15 d. Komisija stengiasi kuo greičiau sudaryti 3 dalyje nurodytą finansavimo susitarimą. Per dvi savaites nuo pasirašymo Komisija praneša Tarybai ir vyriausiajam įgaliotiniui apie sunkumus to proceso metu ir finansavimo susitarimo sudarymo datą.
   4 straipsnis
   1.   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas JT NRB reguliariai rengiamomis ataskaitomis. Šios ataskaitos yra Tarybos atliekamo vertinimo pagrindas.
   2.   Komisija teikia informaciją apie 1 straipsnio 2 dalyje nurodytos veiklos įgyvendinimo finansinius aspektus.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti praėjus 42 mėnesiams nuo 3 straipsnio 3 dalyje nurodyto atitinkamo finansavimo susitarimo sudarymo, arba praėjus šešiems mėnesiams nuo jo priėmimo, jei per šį laikotarpį nebus sudarytas finansavimo susitarimas.

      Priimta Briuselyje 2014 m. gruodžio 15 d.

            Tarybos vardu

            Pirmininkė

         F. MOGHERINI

      (1)  2011 m. liepos 18 d. Tarybos sprendimas 2011/428/BUSP, kuriuo remiama Jungtinių Tautų Nusiginklavimo reikalų biuro veikla siekiant įgyvendinti Jungtinių Tautų veiksmų programą dėl neteisėtos prekybos šaulių ir lengvaisiais ginklais visų aspektų prevencijos, kovos su ja ir jos panaikinimo (OL L 188, 2011 7 19, p. 37).

      (2)  2013 m. birželio 24 d. Tarybos sprendimas 2013/320/BUSP, kuriuo remiama fizinio saugumo ir atsargų valdymo veikla, kad būtų sumažintas neteisėtos prekybos šaulių ir lengvaisiais ginklais (ŠLG) bei jų šaudmenimis pavojus Libijoje ir regione (OL L 173, 2013 6 26, p. 54).

      (3)  2013 m. lapkričio 25 d. Tarybos sprendimas 2013/698/BUSP, kuriuo remiamas visuotinis ataskaitų dėl neteisėtų šaulių ir lengvųjų ginklų bei kitų neteisėtų įprastinių ginklų ir šaudmenų teikimo mechanizmas siekiant sumažinti neteisėtos prekybos jais riziką (OL L 320, 2013 11 30, p. 34).

      PRIEDAS
      Fizinio saugumo ir atsargų valdymo (toliau – FSAV) veikla, kad būtų sumažintas neteisėtos prekybos šaulių ir lengvaisiais ginklais (toliau – ŠLG) bei jų šaudmenimis pavojus Sahelio regione
      1.   Bendra informacija ir pagal BUSP teikiamos paramos loginis pagrindimas
      1.1.   Bendra informacija
      Yra pripažinta, kad veiksmingo FSAV laikantis tarptautinių standartų trūkumas esamuose įprastinių ginklų ir šaudmenų sandėliuose Sahelyje kelia rimtą pavojų taikai ir saugumui regione ir už jo ribų. Visai neseniai Libijoje ir Malyje ginkluoti nevalstybiniai subjektai, įskaitant teroristines grupuotes, pagrobė vyriausybei priklausančių atsargų. Esama konkretaus pavojaus, kad panaši situacija gali pasikartoti Burkina Fase, Čade, Mauritanijoje, Nigeryje ir Nigerijoje, kadangi ginkluotos grupuotės ir teroristinės grupuotės veikia nepaisydamos valstybių sienų ir yra susijusios su neteisėta prekyba ŠLG. Dėl nepakankamo ginklų ir šaudmenų FSAV didėja neteisėto nukreipimo – be kita ko, vykdant vagystes ir užpuolimus – į neteisėtą rinką, taip pat nenumatytų sprogimų šaudmenų vietose pavojus. Dėl to gali būti sukauptas stabilumui pavojų keliantis kiekis ŠLG ir vykdoma neteisėta prekyba jais, ir tai gali turėti įtakos nacionalinei, regioninei ir tarptautinei taikai ir saugumui.
      Ši grėsmė taip pat yra pripažinta Jungtinių Tautų Saheliui skirtoje integruotoje strategijoje, kurioje laikomasi nuomonės, kad būtina mažinti ŠLG neteisėto nukreipimo nevalstybiniams subjektams pavojų, didinant esamų atsargų saugumą ir prireikus jas perkeliant, taip pat sunaikinant perteklinius ar neteisėtus ŠLG ir šaudmenis. Tai galima padaryti veiksmingai įgyvendinant JT neteisėtos prekybos ŠLG prevencijos veiksmų programą ir Tarptautinį sekimo dokumentą taikant Tarptautinius šaulių ginklų kontrolės standartus (toliau – ISACS), taip pat Tarptautines technines gaires dėl šaudmenų (toliau – IATG), parengtas Jungtinių Tautų sistemoje.
      1.2.   Loginis pagrindimas
      Jungtinių Tautų regioninis taikos ir nusiginklavimo Afrikoje centras (toliau – UNREC), laikydamasis jam JT Generalinės Asamblėjos rezoliucija 40/151 G suteiktų įgaliojimų, kaip Jungtinių Tautų Nusiginklavimo reikalų biuro (toliau – JT NRB) regioninė atstovybė Afrikoje, turi unikalią galimybę padėti ir stiprinti Sahelio valstybių gebėjimus ir pajėgumus veiksmingai taikyti šiuos standartus ir pasinaudoti geriausios praktikos pavyzdžiais ir taip kontroliuoti savo ŠLG bei šaudmenų atsargas, siekiant užkirsti kelią ŠLG kaupimo ir neteisėtos prekybos jais destabilizuojamajam poveikiui subregione ir už jo ribų.
      UNREC siūlo įgyvendinti projektą bendradarbiaujant su Jungtinių Tautų kovos su minomis tarnyba (toliau – UNMAS) ir nevyriausybine organizacija „Mines Advisory Group“ (Patariamoji minų klausimų grupė, toliau – MAG), veiklą koordinuojant su tokiomis atitinkamomis regioninėmis ir subregioninėmis organizacijomis kaip VAVEB ir CAVEB, taip pat su nevyriausybinėmis organizacijomis. UNMAS vykdo veiklą, kuria remiama Jungtinių Tautų daugialypė integruota stabilizavimo misija Malyje (toliau – MINUSMA), kaip vieną iš savo veiklos pagal JT Saugumo Tarybos rezoliuciją 2100 (2013) sudėtinių komponentų, ir kartu su JT Maliui skirta grupe. MAG šiuo metu vykdo regioninį projektą, kuriuo sprendžiami įprastinių ginklų ir šaudmenų saugumo ir valdymo klausimai tikslinėse šalyse Sahelio-Magribo regione. Šios veiklos išvadomis bus naudojamasi planuojant ir įgyvendinant projektą. Sinergija sudarys galimybę užtikrinti didesnį bendrą poveikį. Be to, projektui bus naudingos JT NRB vidaus ekspertinės žinios JT būstinėje ir regione, taip pat kita patirtis, įgyta JT sistemoje.
      Ši veikla bus grindžiama projektais, kuriuos UNREC ir kiti dvišaliai partneriai, JT agentūros, subregioninės organizacijos ir nevyriausybinės organizacijos jau įgyvendina regione, juos papildys ir remsis sinergija su jais; tai yra, be kita ko, šie projektai: projektas, kuriuo remiamas Malio nacionalinės ŠLG klausimų komisijos veiklos atnaujinimas ir rengiamas nacionalinis ŠLG veiksmų planas; Sprendimas 2011/428/BUSP, pagal kurį, inter alia, ženklinimo technika suteikiama Burkina Fasui ir Nigeriui; vykdomas projektas „Kova su neteisėtu šaunamųjų ginklų kaupimu ir prekyba jais Afrikoje“, kurį finansuoja Europos Komisija pagal Priemonę, kuria prisidedama prie stabilumo ir taikos, ir pirmuoju projekto etapu (2010–2013 m.), inter alia, buvo imtasi ženklinimo veiklos ir suteikta elektroninė ženklinimo technika ir kartu įdiegta pritaikyta programinė įranga, skirta apskaitai Rytų Afrikos šalyse, o dabartiniu etapu (2013–2016 m.) numatyta panaši veikla kitose šalyse (preliminariai: Burundyje, Kamerūne, Čade, Dramblio Kaulo Krante, Pusiaujo Gvinėjoje, Gabone, Ganoje, Liberijoje, Malyje, Ruandoje, Somalyje, Pietų Sudane, Toge, Ugandoje); tarpregioninis projektas, kurį įgyvendina JT Narkotikų kontrolės ir nusikalstamumo prevencijos biuras, inter alia, Vakarų Afrikoje (t. y. Benine, Burkina Fase, Gambijoje, Ganoje, Malyje, Mauritanijoje, Senegale, Toge), kuris taip pat yra finansuojamas pagal Sąjungos priemonę, kuria prisidedama prie stabilumo ir taikos, ir kuriuo siekiama skatinti ratifikuoti ir įgyvendinti JT konvenciją prieš tarptautinį organizuotą nusikalstamumą ir jos Protokolą dėl šaunamųjų ginklų, visų pirma teikiant paramą, skirtą teisės aktų peržiūrai ir reformai; su ginklų valdymu susijusi mokymo veikla, kurią vykdo ES bendros saugumo ir gynybos politikos misija EUCAP Sahel Niger; taip pat NATO projektas, kurį Mauritanijoje vykdo NATO paramos agentūra (toliau – NSPA).
      Be to, vykdant FSAV veiklą pagal šį projektą turėtų būti atsižvelgiama į platesnio pobūdžio saugumo programas, įgyvendinamas šalyse naudos gavėjose, pavyzdžiui, nusiginklavimo, demobilizacijos ir reintegracijos (toliau – DDR), taip pat saugumo sektoriaus reformos (toliau – SSR) procesus, ir, jei aktualu, jos turėtų būti remiamos. Prie pastangų SSR srityje kiekvienoje šalyje ir subregione prisidės FSAV srities teisės aktų bei administracinių sistemų peržiūra ir tolesnės rekomendacijos, kad jie atitiktų tarptautinius ginklų kontrolės standartus, taip pat nacionalinių standartinių veiklos procedūrų FSAV srityje rengimas. Pagal projektą vykdoma veikla taip pat galima atitinkamais atvejais remti pastangas DDR srityje, ypač susijusias su praktiniu nusiginklavimu, kadangi nacionalinių standartinių veiklos procedūrų rengimą galima integruoti į DDR procesus, pavyzdžiui, nustatant atgautų ginklų ženklinimo ir registracijos ar sunaikinimo normas. Siekiant užtikrinti procesų suderinimą, reikėtų naudoti esamą praktiką, kuri, be kita ko, yra propaguojama pagal kitus svarbius ES finansuojamus projektus.
      Šis projektas, kuriuo įgyvendinami tarptautiniai geriausios praktikos standartai ginklų kontrolės srityje, padės valstybėms plėtoti nepriklausomą civilinę nacionalinės FSAV veiklos priežiūrą. Civilinės priežiūros poreikio aspektas bus įtrauktas į įvairią projekto veiklą, visų pirma į konsultacijas ir seminarus.
      2.   Bendrieji tikslai
      Šiame punkte aprašytu veiksmu bus prisidedama prie saugumo ir stabilumo Sahelyje ir padedama šešioms Sahelio regiono valstybėms (Burkina Fasui, Čadui, Maliui, Mauritanijai, Nigeriui ir Nigerijai) užkirsti kelią vyriausybei priklausančių ŠLG bei šaudmenų neteisėtam nukreipimui ir neteisėtai prekybai jais gerinant jų FSAV.
      Visų pirma įgyvendinant šį veiksmą bus siekiama:

                  a)

                  gauti reikiamą politinį pritarimą FSAV procedūrų stiprinimui ir propaguoti regioninį bendradarbiavimą bei dalijimąsi žiniomis;

                  b)

                  remti tikslines šalis joms rengiant modernius teisės aktus, administracines procedūras ir praktines SVP kaip sustiprinto FSAV pagrindą, laikantis tarptautinių geriausios praktikos standartų;

                  c)

                  tiesiogiai remti atsargų valdymo srities veiklos įgyvendinimą, be kita ko, rekonstruojant saugyklas, sunaikinant perteklinius, nebenaudojamus ar neteisėtus ŠLG ir išbandant naujas technologijas.

            3.   Rezultatai
      Įgyvendinus šį veiksmą bus gauti šie rezultatai:

                  a)

                  deramos teisinės ir administracinės normos FSAV srityje;

                  b)

                  didesnis ŠLG FSAV patobulinus saugyklas;

                  c)

                  sunaikinus perteklinius, nebenaudojamus ir neteisėtus ŠLG bei šaudmenis sumažėjęs jų neteisėto nukreipimo ir atsitiktinio sprogimo pavojus;

                  d)

                  geresnis ŠLG ženklinimas, susekimas ir apskaita;

                  e)

                  aktyvesnis regioninis bendradarbiavimas ir keitimasis informacija;

                  f)

                  galimo naujų technologijų naudojimo FSAV srityje nustatymas;

                  g)

                  didesni nacionaliniai gebėjimai ir atsakomybė už FSAV šalyse naudos gavėjose;

                  h)

                  geresnis FSAV indėlio užtikrinant regioninį saugumą supratimas;

                  i)

                  prisidėta mažinant regioninio destabilizavimo, kurį gali sukelti perteklinis ŠLG bei jų šaudmenų kaupimas ar neteisėtas ŠLG patekimas nevalstybiniams subjektams, įskaitant teroristines grupes, pavojų.

            4.   Veiksmo aprašymas
      4.1.   Agentūros „Wilton Park“ konferencija FSAV Sahelyje klausimais
      Tikslai
      Suteikti galimybę pasidalyti patirtimi ir gauti reikiamą politinį pritarimą veiklai, kuri turi būti vykdoma pagal projektą.
      Aprašymas
      Agentūra „Wilton Park“ ir UNREC surengia konferenciją siekiant aptarti neapsaugotų Libijos atsargų poveikį ginklų saugumui Sahelyje, parengti strategijas, siekiant užkirsti kelią vyriausybei priklausančių ŠLG bei šaudmenų neteisėtam nukreipimui ir neteisėtai prekybai jais gerinant jų FSAV. Konferencija taip pat suteiks galimybę apžvelgti pažangą, padarytą FSAV srityje Sahelio regione, visų pirma tarptautinės pagalbos kontekste, siekiant aptarti faktinius šalių poreikius, palyginti atitinkamus vykdomus veiksmus ir nustatyti trūkumus, kurie turėtų būti pašalinti. Be to, konsultuojantis su šalimis gavėjomis joje bus analizuojama sinergija su kitomis ES remiamomis ŠLG kontrolės priemonėmis, įskaitant visuotinį stebėsenos mechanizmą „iTrace“ (finansuojamą pagal Sprendimą 2013/698/BUSP). Dalyvauti galima tik turint kvietimą; bus siekiama, kad dalyvautų šešių Sahelio regiono valstybių (Burkina Faso, Čado, Malio, Mauritanijos, Nigerio ir Nigerijos), taip pat Libijos, kitų susijusių kaimyninių šalių, VAVEB, CAVEB ir Afrikos Sąjungos (toliau – AS) vyresnieji pareigūnai.
      Rezultatai/įgyvendinimo rodikliai
      Konferencija „Wilton Park“ centre vyksta pagal planą dalyvaujant atitinkamiems suinteresuotiesiems subjektams, įskaitant atstovus iš šešių tikslinių šalių (iki 40 dalyvių).
      4.2.   Su FSAV susijusių teisės aktų ir administracinių procedūrų peržiūra ir konsultacijos
      4.2.1.   Nacionalinės konsultacijos FSAV procedūrų srityje ir siekiant nustatyti bandomąsias saugyklas
      Tikslai

                  a)

                  Aiškiai suprasti teisėkūros ir administracinę sistemą FSAV srityje kiekvienoje šalyje ir visame regione.

                  b)

                  Tose šalyse, kuriose nėra atnaujintos reglamentavimo sistemos, pateikti rekomendacijų dėl teisės aktų ir procedūrų, kad būtų laikomasi tarptautinių reikalavimų, kaip apibūdinta teisiškai privalomuose tarptautiniuose dokumentuose (pvz., JT protokole dėl šaunamųjų ginklų, VAVEB konvencijoje dėl ŠLG (1) ir Kinšasos konvencijoje dėl ŠLG (2)), JT veiksmų programoje neteisėtos prekybos ŠLG srityje, Tarptautiniame sekimo dokumente, IATG ir ISACS, taip pat kituose atitinkamuose standartuose ir dokumentuose.

                  c)

                  Nustatyti prioritetines saugyklas, kurios būtų bandomosios saugyklos, laikantis nacionalinių prioritetų ir atitinkamais atvejais atsižvelgiant į turimą informaciją apie neteisėto nukreipimo modelius ir neteisėtą prekybą.

            Aprašymas
      Dirbdamas su nacionalinėmis valdžios institucijomis šešiose Sahelio regiono valstybėse – t. y. Burkina Fase, Čade, Malyje, Mauritanijoje, Nigeryje ir Nigerijoje – UNREC atliks visų galiojančių su FSAV susijusių teisės aktų, taip pat administracinių ir standartinių veiklos procedūrų įvertinimą, visapusiškai pasinaudodamas jau turimais įvertinimais ir palaikydamas ryšius su vykdomais regioniniais ir dvišaliais projektais, kuriais remiamos teisėkūros reformos ŠLG srityje, siekiant išvengti veiklos dubliavimo ir sutapimo.
      UNREC teisės ekspertai teiks paramą atitinkamoms šakinėms ministerijoms, teisės aktų kūrėjams ir vyresniesiems teisėsaugos ir gynybos pareigūnams atliekant nacionalinės teisės aktų ir administracinių procedūrų peržiūrą, siekiant užtikrinti, kad į nacionalinę reguliavimo sistemą būtų integruoti tarptautiniais teisiniai įsipareigojimai ir tarptautiniai techniniai standartai, ypač ISACS ir IATG.
      Parama šioje srityje turėtų būti teikiama šalių prašymu ir daugiausia turėtų būti skirta derinimui su tarptautiniais standartais FSAV srityje, atsižvelgiant į kitas įgyvendinamas iniciatyvas, kuriomis teikiama parama ar konsultacijos platesnio pobūdžio ginklų kontrolės ar saugumo sektoriaus klausimais.
      UNREC organizuos nacionalinius seminarus, kuriuose dalyvaus vyresnieji nacionalinės krašto apsaugos, teisėsaugos ir kitų civilinės valdžios institucijų, susijusių su ŠLG saugumu, pareigūnai. Dalyviai kartu aptars įvertinimo išvadas ir rekomendacijas ir susitars dėl įvairių priemonių, kurių reikėtų imtis, taip pat nustatys rekomendacijas, kurios gali būti įgyvendintos padarant teisės aktų pakeitimus ar priimant administracinius įsakus.
      Nacionalinių konsultacijų metu bus nustatytos prioritetinės saugyklos, kurios turėtų tapti bandomosiomis saugyklomis. Tai galėtų būti po vieną saugyklą kiekvienoje sostinėje, itin svarbiame provincijos centre, kaimo vietovėje ir (arba) pasienio zonoje (sausumos siena, uostas ar oro uostas), taip pat apimti svarbiausius vyriausybei priklausančių ŠLG ir šaudmenų gabenimo maršrutus. Kai tai įmanoma ir tinkama, renkantis prioritetines saugyklas reikėtų atsižvelgti į turimą informaciją apie neteisėto nukreipimo ir prekybos modelius, kad būtų įmanoma pirmenybę teikti atsargoms, dėl kurių, kaip nustatyta, didėja regiono nestabilumas.
      UNREC kiekvienos šalies atveju parengs vieną galutinę įvertinimo ataskaitą, kurioje išdėstys rekomendacijas dėl teisės aktų ir procedūrų reikalingų, kad būtų laikomasi tarptautinių reikalavimų. Šiose ataskaitose bus atsižvelgiama į nacionalinių valdžios institucijų ir kitų suinteresuotųjų subjektų iš šešių tikslinių šalių pateiktus atsiliepimus.
      Rezultatai/įgyvendinimo rodikliai

                  a)

                  Šalims skirtos ataskaitos (iš viso šešios) apie esamą teisėkūros ir administracinę sistemą FSAV srityje, įskaitant rekomendacijas dėl to, kaip panaikinti neatitikimus tarptautiniams dokumentams nusiginklavimo srityje.

                  b)

                  Surengti šeši nacionaliniai seminarai (po vieną kiekvienoje tikslinėje šalyje).

                  c)

                  Nustatyta ne daugiau kaip 18 saugyklų (po tris kiekvienoje šalyje), kurios turėtų atlikti bandomųjų saugyklų funkciją.

            4.2.2.   Regioninės konsultacijos dėl FSAV procedūrų
      Tikslai

                  a)

                  Sudaryti palankesnes sąlygas keistis informacija ir patirtimi, susijusia su FSAV procedūromis, regiono lygiu remiantis nacionaliniais įvertinimais, atliktais pagal 4.2.1 punktą.

                  b)

                  Skatinti nacionalinius ir regioninius suinteresuotuosius subjektus naudotis ISACS ir IATG.

            Aprašymas
      Bus surengtos regioninės konsultacijos dalyvaujant šešioms vyriausybėms atstovaujantiems vyresniesiems pareigūnams, siekiant pasikeisti informacija, susijusia su nacionalinėmis išvadomis, taip pat pasidalyti patirtimi ir geriausios praktikos pavyzdžiais, remiantis nacionaliniu lygiu atliktu įvertinimu (4.2.1 punktas). Pasidalyti patirtimi taip pat bus paprašyta atitinkamų regioninių ir subregioninių organizacijų (AS, VAVEB, CAVEB, RECSA), JT agentūrų, dalyvaujančių Su šaulių ginklais susijusių veiksmų koordinavimo (toliau – CASA) mechanizme, atstovų, atitinkamų ekspertų iš Sąjungos ir jos valstybių narių (įskaitant ekspertus iš bendros saugumo ir gynybos politikos misijų), taip pat vyresniųjų ekspertų, dirbančių ne šiame regione.
      UNREC parengs ataskaitą, kurioje pateiks regioninio konsultacinio seminaro rezultatus.
      Rezultatai/įgyvendinimo rodikliai

                  a)

                  Surengiama viena regioninė konsultacija dėl FSAV procedūrų.

                  b)

                  Regioninio konsultacinio seminaro ataskaita.

            4.3.   Fizinis saugumas ir atsargų valdymas (FSAV)
      4.3.1.   FSAV įvertinimas nacionaliniuose įprastinių ginklų sandėliuose ir gabenant ŠLG bei šaudmenis
      Tikslai

                  a)

                  Atlikti išsamius praktinius atrinktų tirti saugyklų įvertinimus siekiant nustatyti esamą praktiką, fizinį saugumą ir perteklinius, nebenaudojamus ar neteisėtus ginklus ir šaudmenis.

                  b)

                  Perteikti praktinius žinių gebėjimus, susijusius su FSAV procedūromis, laikantis tarptautinių geriausios praktikos standartų.

            Aprašymas
      Remiantis nacionalinių konsultacinių seminarų rezultatais ir veiksmus koordinuojant UNREC, UNMAS ekspertai ir MAG ekspertai atliks išsamius praktinius atrinktų tirti saugyklų įvertinimus siekdami nustatyti esamą praktiką ir problemas, remdamiesi ISACS ir IATG. Šiose bandomosiose saugyklose ekspertai taip pat patikrins esamą nacionalinę praktiką atsižvelgdami į galiojančius nacionalinės teisės aktus ir prireikus pasiūlys juos peržiūrėti.
      UNMAS ir MAG ekspertai dirbs šalyse, kuriose vykdomos jų operacijos. UNMAS dirbs Malyje vykdydama šiuo metu vykdomą savo operaciją ir laikydamasi savo įgaliojimų šioje šalyje; MAG dirbs Burkina Fase, Čade, Mauritanijoje, Nigeryje ir Nigerijoje. Operacijos bus vykdomos bendradarbiaujant su nacionalinėmis ŠLG klausimų komisijomis. Veikla apims infrastruktūros ir fizinio saugumo tinkamumo, ŠLG ir šaudmenų atsargų laikymo sąlygų, esamos jų gabenimo praktikos įvertinimą, taip pat, remiant nacionalinėms valdžios institucijoms ir su jomis sutarus, perteklinių, nebenaudojamų ar neteisėtų įprastinių ginklų ir šaudmenų, laikomų sandėliuose, nustatymą. Be to, bus atliktas sandėliuose dirbančio personalo kvalifikacijos ir gebėjimų įvertinimas siekiant nustatyti galimus mokymo poreikius. Atliekant šiuos įvertinimus, bus naudojamasi ISACS vertinimo priemone ir MAG ginklų sandėlių rizikos vertinimo priemone. Atitinkamos valstybės naudos gavėjos prašymu atrinktose tirti saugyklose gali būti surengtas ad hoc mokymas FSAV srityje, siekiant patenkinti skubius poreikius.
      Tikslinėse šalyse saugumo padėtis skiriasi. Kiekvienoje šalyje vykdomos veiklos, susijusios su FSAV, lygis skiriasi, priklausomai nuo turimų nacionalinių išteklių ir gaunamos tarptautinių paramos teikėjų ir partnerių paramos. Siekiant pasinaudoti vykdomais veiksmais ir nustatyti geriausią praktiką, projekto FSAV komponentas bus pradėtas vykdyti dviejose šalyse ir vėliau atskirais etapais bus išplėstas į likusias šalis.
      Rezultatai/įgyvendinimo rodikliai

                  a)

                  Surengiami vizitai į ne daugiau kaip 18 saugyklų šešiose tikslinėse šalyse (į tris saugyklas kiekvienoje šalyje) ir jos įvertinamos.

                  b)

                  Surengiama ne daugiau kaip 18 (po tris kiekvienoje šalyje) mokymo apie geriausius FSAV standartus kursų atrinktose tirti saugyklose tose šalyse, kurios paprašė gebėjimų stiprinimo FSAV klausimu.

            4.3.2.   Tiriamų saugyklų rekonstrukcija ir ŠLG ženklinimas
      Tikslai

                  a)

                  Rekonstruoti bandomąsias saugyklas siekiant, kad jos atitiktų ISACS ir IATG standartus ir gaires, ir sumažinti ginklų ir šaudmenų neteisėto nukreipimo pavojų.

                  b)

                  Prireikus nedelsiant atlikti mažų sąnaudų didelio poveikio intervencinius veiksmus siekiant bandomąsias saugyklas padaryti saugesnes (t. y. sutvirtinti duris, užraktus ir t. t.).

                  c)

                  Skatinti ginklų ženklinimą ir registravimą vadovaujantis geriausios praktikos pavyzdžiais ir taip pat remiantis gebėjimais, sustiprintais vykdant buvusias ir esamas paramos programas, kad būtų išvengta dubliavimosi.

                  d)

                  Padėti kurti ar tobulinti nacionalines centrines ginklų duomenų bazes, naudojantis esama UNREC sukurta programine įranga, laikantis tarptautinių geriausios praktikos standartų, kaip nustatyta atitinkamuose tarptautiniuose nusiginklavimo dokumentuose, ir konsultuojantis su atitinkamais subjektais, kurie šiuo tikslu padeda šalims regione, pavyzdžiui, su JT Narkotikų kontrolės ir nusikalstamumo prevencijos biuru (toliau – UNODC) ir RECSA.

            Aprašymas
      Koordinuojant veiklą su UNREC, UNMAS ekspertai ir MAG ekspertai prireikus nedelsiant atliks intervencinius veiksmus. Po šio pirminio veiksmo įvertinti sandėliai (ginklų sandėliai ir šaudmenų sandėliai) bus rekonstruoti pagal ISACS ir IATG, kad būtų užtikrinta vyriausybei priklausančių atsargų apsauga nuo neteisėto nukreipimo, vagysčių ir užpuolimų. Rekonstrukcijai skirti planai ir dokumentai bus parengti kaip pavyzdiniai dokumentai kitų ginklų sandėlių ir šaudmenų sandėlių rekonstrukcijai ir statybai. Kiekvienos bandomosios saugyklos atveju intervencijos mastas ir svarstymo dėl rekonstrukcijos ar statybos procesas bus grindžiami įvertinimo rezultatais.
      UNREC bendradarbiaus su nacionalinėmis valdžios institucijomis, kad sandėliuose saugomi ŠLG būtų paženklinti ir įregistruoti laikantis ISACS, naudojantis subregione esamais pajėgumais. UNREC taip pat parengs tikslią ir išsamią ginklų ir šaudmenų sandėlių valdymo sistemą, kuri atitiktų atitinkamų šalių poreikius, kuria būtų atsižvelgta į esamas sistemas ir būtų išvengta jau vykdomų veiksmų dubliavimo. Vykdant šią veiklą bus galima patikimai įvertinti įprastinių ginklų ir šaudmenų rūšis, jų registravimą ir skaidrumą, atsižvelgiant į esamą informacinių technologijų infrastruktūrą, užtikrinant suderinamumą su Interpolo sistema iARMS ir sudarant sąlygas sąveikumui tarp šalių. Taip bus sudarytos palankesnės sąlygos tarpvalstybiniam bendradarbiavimui ginklų sekimo srityje ir vykdant neteisėtos prekybos ŠLG prevenciją.
      ŠLG ženklinimas, registravimas ir atsargų valdymas bus grindžiamas neseniai subregione vykdyta ir šiuo metu vykdoma ŠLG ženklinimo veikla, finansuojama pagal Sprendimą 2011/428/BUSP ir pagal ES priemonę, kuria prisidedama prie stabilumo ir taikos. Vykdant šią veiklą bus naudojamasi UNREC patirtimi, sukaupta vykdant panašią veiklą šalyse po konfliktų subregione.
      Rezultatai/įgyvendinimo rodikliai

                  a)

                  Ne daugiau kaip 18 bandomųjų saugyklų atitinka FSAV tarptautinius geriausios praktikos standartus.

                  b)

                  Nepaženklinti ginklai bandomosiose saugyklose yra paženklinami ir įregistruojami.

                  c)

                  Kiekvienoje šalyje sukuriama (arba patobulinama) duomenų bazė, skirta paženklintiems ir kitiems ginklams įregistruoti.

            4.3.3.   Šaudmenų ir ŠLG pertekliaus sunaikinimas
      Tikslai
      Prisidėti prie perteklinių, nebenaudojamų ar neteisėtų ginklų sunaikinimo šalyje.
      Aprašymas
      Koordinuojant UNREC, kompetentingos nacionalinės valdžios institucijos su technine UNMAS ir MAG teikiama pagalba (tose šalyse, kuriose jos vykdo veiklą) sunaikins ŠLG ir šaudmenis, kurie įvertintuose sandėliuose buvo pripažinti pertekliniais, nebenaudojamais ar neteisėtais pagal ISACS 05.50 standartą ir IATG 10.10 gairę. Dėl to, kokią naikinimo įrangą suteikti ir kiek ginklų sunaikinti, bus nuspręsta atsižvelgiant į įvertinimo rezultatus.
      Rezultatai/įgyvendinimo rodikliai

                  a)

                  Nustatytų ginklų sunaikinimas.

                  b)

                  Praktinės sunaikinimo būdų žinios perteiktos nacionalinėms valdžios institucijoms tikslinėse šalyse.

            4.3.4.   Naujų technologijų bandymas
      Tikslai
      Įvertinti galimybes naudoti naujas ŠLG apsaugos technologijas, kurios atitinka regiono poreikius.
      Aprašymas
      Dėl ribotos FSAV infrastruktūros šalys tampa itin pažeidžiamos neteisėto ŠLG nukreipimo atžvilgiu, kai tie ginklai saugomi mažuose ginklų sandėliuose atokiose vietose, įskaitant nestabilius pasienio regionus, taip pat juos perduodant. Apiplėšimo, vagystės ar plėšikavimo atveju, kai ginklas neteisėtai nukreipiamas nevalstybiniam subjektui, tas ginklas, jeigu jis atskirai nėra apsaugotas, tampa prieinamas ir panaudojamas neteisėtais tikslais.
      Naujos mobilios ir lanksčios technologijos gali pasiūlyti veiksmingos ŠLG apsaugos sprendimų tais atvejais, kai neteisėto nukreipimo pavojus yra itin didelis. Technologijos galėtų pasiūlyti tinkamų ekonomiškai efektyvių sprendimų valstybėms narėms, kurios neturi stambios ginklų saugumo infrastruktūros.
      Elektronika galėtų suteikti papildomo saugumo ir saugos šaulių ginklų atžvilgiu. Sistema, pagal kurią atskiras ginklas apsaugomas nuo jo paėmimo iš saugaus ginklų sandėlio momento, laikomas saugus jį gabenant ir laikinai saugant, kol jis pasiekia galutinę saugią paskirties vietą, galėtų gerokai sumažinti neteisėto ginklų nukreipimo pavojų apiplėšimo, vagystės ar plėšikavimo atveju. Elektroninėse sistemose, kuriomis atskiras ginklas užrakinamas arba dezaktyvuojamas jį perduodant ir laikinai saugant, galėtų būti naudojami skaitmeninių, radijo dažnių ar biometrinių kodų užraktai; tai pagerintų labiausiai pažeidžiamus FSAV aspektus. Skaitmeniniai raktai nebūtų prieinami pervežant ginklus, nes jie įgaliotiems asmenims galėtų būti perduodami kitomis ryšių priemonėmis, pavyzdžiui, elektroniniu paštu ar SMS pranešimais. Šiomis apsaugos priemonėmis būtų užkirstas kelias neįgaliotam personalui naudoti ginklus, kurie buvo neteisėtai nukreipti į neteisėtą rinką įvykdžius vagystę, apiplėšimą ar plėšikavimą.
      UNREC įvertins galimybes naudoti naujas ŠLG apsaugos technologijas, kurios atitinka regiono poreikius, konsultuodamasis su regioninėmis organizacijomis ir nacionalinėmis ŠLG klausimų komisijomis, taip pat bendradarbiaudamas su pramonės sektoriumi. Taip pat bus atsižvelgta į kaimyninių subregiono šalių patirtį naudojant išmaniąsias technologijas ginklams apsaugoti DDR proceso metu, pavyzdžiui, Dramblio Kaulo Kranto atvejo tyrimą.
      Vertinant taip pat bus nustatytos saugyklos ir gabenimo maršrutai Burkina Fase ir Čade, kuriuose tokios technologijos gali būti bandomos. Tokios įprastinių ginklų ir šaudmenų atsargų kaupimo ir ginklų apsaugos technologijos (įskaitant gabenimą) bus pradėtos taikyti ne daugiau kaip keturiuose sandėliuose.
      Įvertinimo ir bandomosios veiklos rezultatais bus grindžiamas rekomendacinis dokumentas, kuriame bus apibrėžtas ilgalaikis galimo tokių naujų technologijų naudojimo Afrikoje planas; tais rezultatais bus pasidalyta su visomis Sahelio regiono valstybėmis, regioninėmis ir subregioninėmis organizacijomis, taip pat tarptautinėse technikos konferencijose ir susitikimuose.
      Rezultatai/įgyvendinimo rodikliai

                  a)

                  Naujų technologijų naudojimo galimybių vertinimo ataskaita, kurioje nurodomos technologijos, kurios bus bandomos, ir keturi bandomieji sandėliai ir gabenimo maršrutai Burkina Fase ir Čade.

                  b)

                  Naujos technologijos bandomos keturiuose sandėliuose (dviejuose Burkina Fase ir dviejuose Čade) ir gabenimo maršrutuose.

                  c)

                  Bandomosios veiklos rezultatų ataskaita.

            4.4.   Nacionalinių standartų, atitinkančių IATG ir ISACS, nustatymas
      Tikslai

                  a)

                  Pagerinti ginklų ir šaudmenų valdymą.

                  b)

                  Parengti ir patvirtinti FSAV nacionalines SVP, kurios atitiktų tarptautinius geriausios praktikos standartus, ir taip būtų padidintas įprastinių ginklų ir šaudmenų atsargų saugumas ir sauga.

            Aprašymas
      Remdamasis įvertinimų ir konsultacijų rezultatais (žr. 4.2 punktą), taip pat patirtimi, įgyta atliekant praktinį vertinimą ir rekonstrukcijos darbą (žr. 4.3 punktą), UNREC rems šalis naudos gavėjas joms toliau vykdant peržiūrą ir prireikus rengiant nacionalinius vadovus, gaires ir FSAV SVP, kad jie atitiktų ISACS, IATG ir regiono bei subregiono teisės aktus. FSAV SVP taip pat apims pareigas teikti ataskaitas pagal tarptautinius dokumentus.
      Kiekvienoje šalyje UNREC surengs SVP patvirtinimo seminarus – vieną vyresniųjų pareigūnų techniniu lygiu ir vieną vyresniųjų pareigūnų politiniu lygiu – prieš įdiegiant SVP nacionaliniu mastu. Į seminarų programą bus įtrauktas įvertinimo komponentas siekiant įvertinti įvairią veiklą, kuri jau vykdoma kiekvienoje šalyje. Kaip diegimo procedūros dalį kiekvienoje iš susijusių šalių UNREC ir įgyvendinimą vykdantys subjektai surengs dėstytojų mokymo seminarus, kuriuose bus pristatytos naujos SVP.
      Rezultatai/įgyvendinimo rodikliai

                  a)

                  Parengiamos tikslinių šalių FSAV SVP.

                  b)

                  Šešiose tikslinėse šalyse surengiami seminarai techniniu lygiu ir vyresniųjų pareigūnų politiniu lygiu.

                  c)

                  Kiekvienoje šalyje surengiama po vieną dėstytojų mokymo seminarą SVP klausimais; kiekviename seminare dalyvauja ne daugiau kaip 35 dalyviai.

            4.5.   Įvertinimas ir tolesnis darbas
      4.5.1.   Regioninis įvertinimas
      Tikslai

                  a)

                  Išanalizuoti poveikį arba galimą poveikį įgyvendinus projektą.

                  b)

                  Įvertinti visas priemones, įvykdytas pagal projektą; nustatyti geros praktikos pavyzdžius, trūkumus ir būsimos veiklos sritis.

            Aprašymas
      Visą projekto trukmės laikotarpį UNREC vykdys reguliarius stebėjimo vizitus į saugyklas. Tų vizitų metu laikui bėgant jis galės vertinti naudojimą ir praktiką, o ekspertai galės nuolat palaikyti ryšius su vyresniaisiais pareigūnais.
      Nacionalinių įvertinimų rezultatai bus aptarti regioniniame susitikime, dalyvaujant šešių Sahelio regiono valstybių, paramos teikėjų, CASA agentūrų, atitinkamų regioninių organizacijų (AS, VAVEB, CAVEB, RECSA) atstovams, taip pat atitinkamiems ekspertams iš Sąjungos ir jos valstybių narių (įskaitant ekspertus iš bendros saugumo ir gynybos politikos misijų) ir pilietinės visuomenės atstovams. Bus nustatytos sritys, kuriose Sahelio regiono šalys galės keistis patirtimi tarpusavyje, įskaitant iniciatyvas pagerinti civilinę priežiūrą, ir apibrėžti būsimo tarpvalstybinio bendradarbiavimo FSAV srityje būdai.
      Rezultatai/įgyvendinimo rodikliai

                  a)

                  Projekto personalo nariai, atlikdami ir su kita veikla susijusius vizitus ir misijas šalyje, į juos įtraukia vertinimo ir stebėsenos komponentus.

                  b)

                  Stebėjimo misijos vyksta kas šešis mėnesius.

                  c)

                  Surengiamas regioninis susitikimas siekiant aptarti projekto rezultatus.

            4.5.2.   Galutinė ataskaita
      Tikslai

                  a)

                  Išanalizuoti poveikį arba galimą poveikį įgyvendinus projektą ir integruoti suinteresuotųjų subjektų ir nacionalinių valdžios institucijų atsiliepimus.

                  b)

                  Įvertinti visas priemones, įvykdytas pagal projektą; nustatyti geros praktikos pavyzdžius, trūkumus ir būsimos veiklos sritis.

            Aprašymas
      UNREC parengs galutinę ataskaitą, į kurią bus įtraukta santrauka, nacionalinių ir regioninių seminarų rezultatų suvestinė, nacionalinės teisės aktų, administracinių procedūrų ir SVP sąvadas, taip pat bandomosios veiklos, susijusios su naujomis ginklų ir atsargų valdymo technologijomis, rezultatai. Taip pat bus įtraukti ginklų sandėlių ir šaudmenų sandėlių rekonstrukcijos pavyzdiniai planai ir dokumentai.
      Rezultatai/įgyvendinimo rodikliai
      Parengiama ir išplatinama galutinė ataskaita.
      5.   Trukmė
      Bendra numatoma projektų įgyvendinimo trukmė bus 36 mėnesiai.
      6.   Naudos gavėjai
      Tiesioginės naudos gavėjos pagal šį projektą yra nacionalinės institucijos, atsakingos už ŠLG kontrolę ir FSAV, Burkina Fase, Čade, Malyje, Mauritanijoje, Nigeryje ir Nigerijoje, pavyzdžiui, gynybos ir saugumo ministerijos, taip pat nacionalinės ŠLG klausimų komisijos (arba komitetai).
      Netiesioginiai naudos gavėjai – šešių Sahelio regiono valstybių civiliai gyventojai, kaimyninės valstybės ir jų gyventojai, AS, Afrikos subregioninės organizacijos, taip pat visos valstybės, kurioms bus naudinga šio projekto metu sukaupta patirtis.
      7.   Projektą įgyvendinantis subjektas
      Veiklą įgyvendins JT NRB per savo regioninį nusiginklavimo centrą UNREC, bendradarbiaudamas su:

                  a)

                  Burkina Faso, Čado, Malio, Mauritanijos, Nigerio ir Nigerijos šaulių ir lengvųjų ginklų klausimų nacionaliniais pagrindiniais punktais ir nacionalinėmis komisijomis;

                  b)

                  DPKO/UNMAS;

                  c)

                  MAG;

                  d)

                  ISACS agentūrų tarpusavio paramos grupe;

                  e)

                  agentūra „Wilton Park“.

            Galutinė atsakomybė dėl šio veiksmo įgyvendinimo Komisijos atžvilgiu tenka JT NRB.
      8.   Partnerystės ir sinergija
      Įgyvendinant šį projektą, UNREC rengs susitikimus su ES delegacijomis ir valstybių narių ambasadomis šešiose Sahelio regiono valstybėse ir nuolat jas informuos apie pagal projektą vykdomą veiklą kiekvienoje šalyje. ES delegacijų ir valstybių narių atstovai bus iš anksto informuojami apie veiklą pagal projektą (pavyzdžiui, apie seminarus) ir kviečiami joje dalyvauti. UNREC taip pat konsultuosis ir bendradarbiaus prireikus su ES bendros saugumo ir gynybos politikos misijomis EUCAP Sahel Niger ir EUCAP Sahel Mali.
      Be to, UNREC koordinuos veiklą su kitais partneriais, kad būtų išvengta veiksmų dubliavimo ir nustatytos sritys, kuriose bendradarbiavimas ir papildomumas padėtų siekti projekto tikslų. Kai kurie iš šių partnerių: AS, Afrikos regioninės organizacijos (įskaitant VAVEB, CAVEB, RECSA), NATO, JT grupės, skirtos konkrečioms šalims, UNODC, techniniai ir finansiniai partneriai saugumo srityje, tarptautinės NVO (įskaitant Šaulių ginklų apžvalgos mechanizmą, „Handicap International“, Šaulių ir lengvųjų ginklų parlamentinį forumą ir tinklą „Parlamentarai už visuotinius veiksmus“), Daugiašalė šaulių ginklų ir šaudmenų grupė (MSAG) ir pramonės sektorius.
      Galiausiai UNREC ir kiti įgyvendinantys partneriai konsultuosis su subjektais, dalyvaujančiais neteisėto ginklų nukreipimo ir neteisėtos prekybos jais tyrimuose, be kita ko, vykdant neteisėtų ŠLG ir šaudmenų sekimą ir stebėseną Sahelio regione, įskaitant ekspertus iš JT ekspertų komisijų, vykdančių ginklų embargų stebėseną, ginklų ekspertus, paskirtus į JT taikos palaikymo operacijas, Šaulių ginklų apžvalgos mechanizmą ir „Conflict Armament Research“ (visuotinis stebėsenos mechanizmas „iTrace“, remiamas pagal Sprendimą 2013/698/BUSP). UNREC taip pat skatins atitinkamas šalių naudos gavėjų valdžios institucijas naudotis ES finansuojama Interpolo duomenų apie neteisėtus ginklus ir jų sekimo valdymo sistema („iARMS“).
      9.   Įgyvendinanti agentūra: parinkimo pagrindimas
      JT NRB atlieka vieną pagrindinių vaidmenų skatinant nusiginklavimo veiksmus įprastinių ginklų, pavyzdžiui, ŠLG, srityje. Jis atlieka itin svarbų vaidmenį skatinant nacionaliniu, regionų ir pasaulio lygiais veiksmingai įgyvendinti daugiašaliu pagrindu sutartas normatyvines sistemas, pavyzdžiui, JT veiksmų programą ŠLG srityje ir Tarptautinį sekimo dokumentą. Sąjunga siekia tęsti produktyvų bendradarbiavimą su JT NRB.
      UNREC, kuris yra JT NRB dalis, jau seniai teikia paramą Sahelio valstybėms ir jų pilietinei visuomenei, joms įgyvendinant tarptautines ir regionines ŠLG kontrolės priemones, pagal įgaliojimus, kuriuos jam suteikė JT Generalinė Asamblėja, gavus prašymą teikti didelę paramą Afrikos regiono valstybių narių iniciatyvoms ir kitiems veiksmams siekiant įgyvendinti taikos, ginkluotės apribojimo ir nusiginklavimo priemones regione (1985 m. gruodžio 16 d. Rezoliucija 40/151 G). UNREC jau derėjosi su potencialiomis šalimis naudos gavėjomis siekdamas gauti jų pritarimą ir šiuo metu vykdo ginklų kontrolės projektus trijose tikslinėse šalyse. Todėl jis labiausiai tinka įgyvendinti šį sprendimą.
      10.   ES matomumas
      UNRAC imsis visų reikiamų priemonių viešinti, kad šį veiksmą finansuoja Europos Sąjunga. Tokios priemonės bus vykdomos laikantis Informavimo apie Europos Sąjungos išorės veiksmus ir jų matomumo vadovo, kurį sudarė ir paskelbė Europos Komisija, ir visų kitų gairių, dėl kurių susitarė Komisija ir JT.

         Orientacinis laikotarpis

         Bendra trukmė: 36 mėnesiai

                  Veikla

                  Siūlomas laikotarpis

                              4.1.

                              Agentūros „Wilton Park“ konferencija FSAV Sahelyje klausimais

                  2015 m. sausio mėn. – kovo mėn. (konferencija 2015 m. vasario mėn.)

                              4.2.

                              Su FSAV susijusių teisės aktų ir administracinių procedūrų peržiūra ir konsultacijos

                  2015 m. sausio mėn. – gruodžio mėn.

                              4.2.1.

                              Nacionalinės konsultacijos dėl FSAV procedūrų ir siekiant nustatyti bandomąsias saugyklas

                  2015 m. sausio mėn. – rugsėjo mėn.

                              4.2.2.

                              Regioninės konsultacijos dėl FSAV procedūrų

                  2015 m. spalio mėn. – gruodžio mėn.

                              4.3.

                              FSAV

                  2015 m. liepos mėn. – 2017 m. birželio mėn.

                              4.3.1.

                              FSAV įvertinimas nacionaliniuose įprastinių ginklų sandėliuose ir gabenant ŠLG bei šaudmenis (įvertinimas bus pradėtas dviejose šalyse)

                  2015 m. liepos mėn. – 2017 m. birželio mėn.

                              4.3.2.

                              Tiriamų saugyklų rekonstrukcija ir ŠLG ženklinimas

                  2015 m. liepos mėn. – 2017 m. birželio mėn.

                              4.3.3.

                              Šaudmenų ir ŠLG pertekliaus sunaikinimas

                  2015 m. liepos mėn. – 2017 m. birželio mėn.

                              4.3.4.

                              Naujų technologijų bandymas

                  2017 m. sausio mėn. – birželio mėn.

                              4.4.

                              Nacionalinių standartų, atitinkančių IATG ir ISACS, nustatymas

                  2017 m. sausio mėn. – gruodžio mėn.

                              4.5.

                              Įvertinimas ir tolesnis darbas

                  2017 m. liepos mėn. – gruodžio mėn.

                              4.5.1.

                              Regioninis įvertinimas

                  2017 m. liepos mėn. – gruodžio mėn.

                              4.5.2.

                              Galutinė ataskaita

                  2017 m. spalio mėn. – gruodžio mėn.

         (1)  Burkina Fasas, Malis, Nigeris ir Nigerija yra VAVEB konvencijos Šalys.

         (2)  Čadas 2012 m. rugpjūčio 8 d. ratifikavo Kinšasos konvenciją.


title: 2004/733/BUSP:2004 m. rugsėjo 24 d. Politinio ir saugumo komiteto sprendimas BiH/2/2004, dėl Europos Sąjungos karinės operacijos Bosnijoje ir Hercegovinoje ES operacijos vado paskyrimo

text:
27.10.2004

               LT

               Europos Sąjungos oficialusis leidinys

               L 324/22

      POLITINIO IR SAUGUMO KOMITETO SPRENDIMAS BiH/2/2004
   2004 m. rugsėjo 24 d.
   dėl Europos Sąjungos karinės operacijos Bosnijoje ir Hercegovinoje ES operacijos vado paskyrimo
   (2004/733/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio 3 dalį,
   atsižvelgdamas į 2004 m. liepos 12 d. Tarybos bendruosius veiksmus 2004/570/BUSP dėl Europos Sąjungos karinės operacijos Bosnijoje ir Hercegovinoje (1), ypač į jų 6 straipsnį,
   kadangi:

               (1)

               Pagal Bendrųjų veiksmų 2004/570/BUSP 2 straipsnį Vyriausiojo sąjungininkų pajėgų Europoje vado pavaduotojas (DSACEUR) admirolas Rainer FEIST buvo paskirtas Europos Sąjungos karinės operacijos Bosnijoje ir Hercegovinoje ES operacijos vadu.

               (2)

               NATO nusprendė paskirti generolą serą John REITH Vyriausiojo sąjungininkų pajėgų Europoje vado pavaduotoju (DSACEUR), kuris pakeistų admirolą Rainer FEIST. Generolas seras John REITH pradės eiti pareigas nuo 2004 m. rugsėjo 30 d.

               (3)

               Pagal Bendrųjų veiksmų 2004/570/BUSP 6 straipsnį Taryba Politinį ir saugumo komitetą (PSK) įgaliojo priimti tolesnius sprendimus dėl ES operacijos vado paskyrimo.

               (4)

               Pagal Europos Sąjungos sutarties ir Europos bendrijos steigimo sutarties protokolo dėl Danijos pozicijos 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus.

               (5)

               2002 m. gruodžio 12 ir 13 d. Kopenhagos Europos Vadovų Taryba priėmė deklaraciją, nustatančią, kad „Berlin Plus“ susitarimai ir jų vykdymas bus taikomi tik toms ES valstybėms narėms, kurios taip pat yra NATO narės arba „Partnerystės taikos labui“ šalys ir kurios dėl to yra sudariusios dvišalius saugumo susitarimus su NATO,

         NUSPRENDĖ:
   1 straipsnis
   Generolas seras John REITH skiriamas Europos Sąjungos karinės operacijos Bosnijoje ir Hercegovinoje ES operacijos vadu.
   2 straipsnis
   Šis sprendimas įsigalioja 2004 m. rugsėjo 30 d.

      Priimta Briuselyje, 2004 m. rugsėjo 24 d.

            Politinio ir saugumo komiteto vardu

            Pirmininkas

         A. HAMER

      (1)  OL L 252, 2004 7 28, p. 10.


title: 2012/425/ES: 2012 m. liepos 10 d. Tarybos sprendimas dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, pakeitimo

text:
25.7.2012

               LT

               Europos Sąjungos oficialusis leidinys

               L 198/1

         TARYBOS SPRENDIMAS
   2012 m. liepos 10 d.
   dėl pozicijos, kurios Europos Sąjunga turi laikytis EEE jungtiniame komitete dėl EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, pakeitimo
   (2012/425/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 165 straipsnį ir 192 straipsnio 1 dalį kartu su 218 straipsnio 9 dalimi,
   atsižvelgdama į 1994 m. lapkričio 28 d. Tarybos reglamentą (EB) Nr. 2894/94 dėl Europos ekonominės erdvės susitarimo įgyvendinimo tvarkos (1), ypač į jo 1 straipsnio 3 dalį,
   atsižvelgdama į Europos Komisijos pasiūlymą,
   kadangi:

               (1)

               Europos ekonominės erdvės susitarimo (2) (toliau – EEE susitarimas) 31 protokole išdėstytos specialios bendradarbiavimo konkrečiose srityse, nesusijusiose su keturiomis laisvėmis, nuostatos ir priemonės;

               (2)

               reikėtų išplėsti EEE susitarimo susitariančiųjų šalių bendradarbiavimą įtraukiant 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (3);

               (3)

               tikslinga išplėsti EEE susitarimo susitariančiųjų šalių bendradarbiavimą įtraukiant bendradarbiavimą sporto srityje;

               (4)

               Reglamentu (EB) Nr. 401/2009 panaikinamas 1990 m. gegužės 7 d. Tarybos reglamentas (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įsteigimo (4), kuris yra įtrauktas į EEE susitarimą. Todėl EEE susitarimas turėtų būti iš dalies pakeistas siekiant atsižvelgti į Reglamentą (EB) Nr. 401/2009;

               (5)

               todėl atitinkamai turėtų būti iš dalies pakeistas EEE susitarimo 31 protokolas;

               (6)

               Sąjungos pozicija EEE jungtiniame komitete turėtų būti grindžiama pridedamu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjunga turi laikytis EEE jungtiniame komitete dėl siūlomo EEE susitarimo 31 protokolo dėl bendradarbiavimo konkrečiose srityse, nesusijusiose su keturiomis laisvėmis, pakeitimo grindžiama EEE jungtinio komiteto sprendimo projektu, pridedamu prie šio sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 10 d.

            Tarybos vardu

            Pirmininkas

         V. SHIARLY

      (1)  OL L 305, 1994 11 30, p. 6.

      (2)  OL L 1, 1994 1 3, p. 3.

      (3)  OL L 126, 2009 5 21, p. 13.

      (4)  OL L 120, 1990 5 11, p. 1.

      PROJEKTAS
      EEE JUNGTINIO KOMITETO SPRENDIMAS Nr. …
      … m. … … d.
      kuriuo iš dalies keičiamas EEE susitarimo 31 protokolas dėl bendradarbiavimo konkrečiose srityse, nesusijusiose su keturiomis laisvėmis
      EEE JUNGTINIS KOMITETAS,
      atsižvelgdamas į Europos ekonominės erdvės susitarimą (toliau – Susitarimas) su pakeitimais, padarytais Protokolu, patikslinančiu Europos ekonominės erdvės susitarimą, ypač į jo 86 ir 98 straipsnius,
      kadangi:

                  (1)

                  Susitarimo 31 protokolas buvo iš dalies pakeistas … EEE jungtinio komiteto sprendimu Nr. …/…. (1);

                  (2)

                  reikėtų išplėsti Susitarimo susitariančiųjų šalių bendradarbiavimą įtraukiant 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (2);

                  (3)

                  tikslinga išplėsti Susitarimo susitariančiųjų šalių bendradarbiavimą įtraukiant bendradarbiavimą sporto srityje;

                  (4)

                  Reglamentu (EB) Nr. 401/2009 panaikinamas Tarybos reglamentas (EEB) Nr. 1210/90 (3), kuris yra įtrauktas į Susitarimą ir kuris dėl to turi būti išbrauktas iš Susitarimo;

                  (5)

                  Susitarimo 31 protokolą reikėtų iš dalies pakeisti, kad šis platesnis bendradarbiavimas galėtų vykti,

            PRIĖMĖ ŠĮ SPRENDIMĄ:
      1 straipsnis
      Susitarimo 31 protokolas iš dalies keičiamas taip:

                  1.

                  Susitarimo 31 protokolo 3 straipsnio 2 dalis pakeičiama taip:

                              „2.

                                          a)

                                          ELPA valstybės visapusiškai dalyvauja Europos aplinkos agentūroje (toliau – Agentūra) ir Europos aplinkos informacijos ir stebėjimo tinkle, sukurtame 2009 m. balandžio 23 d. Europos Parlamento ir Tarybos reglamentu (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (4).

                                          b)

                                          ELPA valstybės prisideda prie a punkte nurodytos veiklos finansavimo Susitarimo 82 straipsnio 1 dalyje ir 32 protokole nustatyta tvarka.

                                          c)

                                          Atsižvelgiant į b punktą ELPA valstybės visapusiškai, be teisės balsuoti, dalyvauja Agentūros valdančioje taryboje ir Agentūros mokslinio komiteto darbe.

                                          d)

                                          Sąvoka „valstybė (-s) narė (-s)“ ir kitos sąvokos, susijusios su reglamento 4 ir 5 straipsniuose nurodytais jų viešaisiais subjektais, suprantama ne tik taip, kaip apibrėžta reglamente, bet taip pat apima ELPA valstybes ir jų viešuosius subjektus.

                                          e)

                                          Agentūrai teikiami arba Agentūros skleidžiami aplinkos duomenys gali būti skelbiami ir turi būti prieinami visuomenei su sąlyga, kad konfidencialios informacijos apsaugos lygis ELPA valstybėse atitinka jos apsaugos lygį Sąjungoje.

                                          f)

                                          Agentūra yra juridinis asmuo. Visose susitariančiųjų šalių valstybėse ji turi plačiausią veiksnumą, suteiktą juridiniams asmenims pagal tų valstybių teisės aktus.

                                          g)

                                          ELPA valstybės Agentūrai taiko Europos Sąjungos privilegijų ir imunitetų protokolą.

                                          h)

                                          Nukrypstant nuo Europos Sąjungos kitų tarnautojų įdarbinimo sąlygų 12 straipsnio 2 dalies a punkto, ELPA valstybių piliečius, turinčius visas piliečių teises, Agentūros vykdomasis direktorius gali įdarbinti pagal sutartį.

                                          i)

                                          Pagal 79 straipsnio 3 dalį šiai daliai taikoma Susitarimo VII dalis (Institucinės nuostatos).

                                          j)

                                          Kad būtų taikomas Reglamentas (EB) Nr. 401/2009, 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais taip pat taikomas visiems Agentūros dokumentams, susijusiems su ELPA valstybėmis.

                  2.

                  4 straipsnio pavadinimas (Švietimas, mokymas ir jaunimas) pakeičiamas taip:
                  „Švietimas, mokymas, jaunimas ir sportas“.

            2 straipsnis
      Šis sprendimas įsigalioja kitą dieną po paskutinio pranešimo EEE jungtiniam komitetui pagal Susitarimo 103 straipsnio 1 dalį (5).
      3 straipsnis
      Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

         Priimta Briuselyje

               EEE jungtinio komiteto vardu

               Pirmininkas

               EEE jungtinio komiteto sekretoriai

         (1)  OL L …

         (2)  OL L 126, 2009 5 21, p. 13.

         (3)  OL L 120, 1990 5 11, p. 1.

         (4)  OL L 126, 2009 5 21, p. 13.“

         (5)  [Konstitucinių reikalavimų nenurodyta.] [Konstituciniai reikalavimai nurodyti.]


title: 2015 m. balandžio 29 d. Europos Parlamento sprendimas (ES) 2015/1625 dėl Europos Sąjungos 2013 finansinių metų bendrojo biudžeto įvykdymo patvirtinimo, IV skirsnis – Teisingumo Teismas

text:
2015 9 30

               LT

               Europos Sąjungos oficialusis leidinys

               L 255/117

      EUROPOS PARLAMENTO SPRENDIMAS (ES) 2015/1625
      2015 m. balandžio 29 d.
      dėl Europos Sąjungos 2013 finansinių metų bendrojo biudžeto įvykdymo patvirtinimo, IV skirsnis – Teisingumo Teismas
      EUROPOS PARLAMENTAS,

                  —

                  atsižvelgdamas į Europos Sąjungos 2013 finansinių metų bendrąjį biudžetą (1),

                  —

                  atsižvelgdamas į Europos Sąjungos 2013 finansinių metų konsoliduotąsias metines ataskaitas (COM(2014) 510 – C8–0149/2014) (2),

                  —

                  atsižvelgdamas į Audito Rūmų 2013 finansinių metų metinę biudžeto vykdymo ataskaitą kartu su institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 55, 99, 164, 165 ir 166 straipsnius,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą (A8–0111/2015),

         1.

            patvirtina Teisingumo Teismo kancleriui, kad Teisingumo Teismo 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos Vadovų Tarybai, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui, Europos duomenų apsaugos priežiūros pareigūnui ir Europos išorės veiksmų tarnybai ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL L 66, 2013 3 8.

         (2)  OL C 403, 2014 11 13, p. 1.

         (3)  OL C 398, 2014 11 12, p. 1.

         (4)  OL C 403, 2014 11 13, p. 128.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: 2011 m. gegužės 23 d. Tarybos sprendimas 2011/297/BUSP, kuriuo iš dalies keičiami Bendrieji veiksmai 2001/555/BUSP dėl Europos Sąjungos Palydovų centro įsteigimo

text:
24.5.2011

               LT

               Europos Sąjungos oficialusis leidinys

               L 136/62

         TARYBOS SPRENDIMAS 2011/297/BUSP
   2011 m. gegužės 23 d.
   kuriuo iš dalies keičiami Bendrieji veiksmai 2001/555/BUSP dėl Europos Sąjungos Palydovų centro įsteigimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį,
   kadangi:

               (1)

               Nutraukus 1954 m. iš dalies pakeistą Briuselio sutartį, kuria įsteigta Vakarų Europos Sąjunga (toliau – VES), dešimties VES dalyvaujančių valstybių narių vardu reikia užtikrinti tam tikrų likusių VES administracinių užduočių tąsą po VES panaikinimo 2011 m. birželio 30 d., visų pirma VES personalo pensijų ir VES socialinio plano administravimo srityje, taip pat VES ir buvusio personalo ginčų sprendimą.

               (2)

               Šiuo tikslu būtinas administracines užduotis turėtų prisiimti Europos Sąjungos Palydovų centras, įsteigtas Tarybos bendraisiais veiksmais 2001/555/BUSP (1).

               (3)

               Visos išlaidos, susijusios su pirmiau minėtomis užduotimis, turėtų būti padengtos dešimties valstybių narių, kurios buvo 1954 m. iš dalies pakeistos Briuselio sutarties, kuria įsteigta VES, šalimis, įnašais.

               (4)

               Bendrieji veiksmai 2001/555/BUSP turėtų būti iš dalies atitinkamai pakeisti,

         PRIĖMĖ ŠĮ SPRENDIMĄ:
   1 straipsnis
   Tarybos bendrieji veiksmai 2001/555/BUSP iš dalies keičiami taip:

               1)

               2 straipsnis papildomas šia dalimi:
               „5.   Nuo 2011 m. liepos 1 d., panaikinus Vakarų Europos Sąjungą (VES), Centras atlieka 23a straipsnyje išdėstytas administracines užduotis.“

               2)

               Įterpiamas šis straipsnis:
               „23a straipsnis
               Administracinės užduotys po VES panaikinimo
               1.   Nuo 2011 m. liepos 1 d. Centras Belgijos, Vokietijos, Graikijos, Ispanijos, Prancūzijos, Italijos, Liuksemburgo, Nyderlandų, Portugalijos ir Jungtinės Karalystės (toliau – dešimt valstybių narių) vardu atlieka šias likusias VES administracines užduotis:

                           a)

                           administruoja buvusio VES personalo pensijas;

                           b)

                           administruoja VES socialinį planą;

                           c)

                           administruoja visus VES ir jos buvusio personalo narių ginčus ir vykdo kompetentingos apeliacinės komisijos sprendimus;

                           d)

                           padeda dešimčiai valstybių narių likviduojant VES turtą.

                     2.   Buvusio VES personalo pensijų administravimas:

                           a)

                           vykdomas laikantis VES pensijų taisyklių, galiojusių 2011 m. birželio 30 d. Prireikus 6 dalyje nurodyta valdyba gali iš dalies keisti šias taisykles, laikantis koordinuojamų organizacijų pensijų taisyklių tvarkos;

                           b)

                           vykdomas vadovaujant koordinuojamų organizacijų bendram pensijų administravimo skyriui (toliau – KO BPAS). Šiuo tikslu Centras dešimties valstybių narių vardu ne vėliau kaip 2011 m. birželio 30 d. sudaro susitarimo memorandumą. VES taip pat gali būti šio susitarimo memorandumo Šalimi. Šį susitarimo memorandumą patvirtina 6 dalyje nurodyta valdyba ir jį pasirašo valdybos pirmininkas.

                     Visi ginčai, susiję su šiomis pensijomis ir kuriuose dalyvauja VES buvęs personalas, sprendžiami laikantis 3 dalyje išdėstytos tvarkos.
               3.   Visų VES ir jos buvusio personalo narių ginčų sprendimui taikomos VES ginčų sprendimo taisyklės, galiojusios 2011 m. birželio 30 d.
               6 dalyje nurodyta valdyba atnaujina ginčų sprendimo taisykles, kad nuo 2011 m. liepos 1 d. jos būtų taikomos vykdant Centro veiklą.
               Buvusio VES personalo statusą reglamentuoja VES personalo taisyklės, galiojusios 2011 m. birželio 30 d., taikytinos sutartys, kiti taikytini VES sprendimai ir VES socialinis planas.
               4.   VES socialinio plano administravimas vykdomas laikantis 2010 m. spalio 22 d. VES patvirtinto socialinio plano. Administravimas taip pat vykdomas laikantis visų vėlesnių privalomų kompetentingos apeliacinės komisijos sprendimų ir visų VES arba 6 dalyje nurodytos valdybos priimtų sprendimų dėl tokių sprendimų įgyvendinimo.
               5.   Pagalba likviduojant VES turtą apima teisinių ar finansinių klausimų, kylančių dėl VES panaikinimo, administravimą, kuris vykdomas vadovaujant 6 dalyje nurodytai valdybai.
               6.   Visus sprendimus, susijusius su šiame straipsnyje išdėstytomis užduotimis, įskaitant šiame straipsnyje nurodytus valdybos sprendimus, vienbalsiai priima valdyba, kurią sudaro dešimties valstybių narių atstovai. Šios sudėties valdyba nusprendžia, kaip vienas iš jos narių pirmininkaus valdybai. Centro direktorius arba jo atstovas gali dalyvauti šios sudėties valdybos posėdžiuose. Pirmininkas valdybą sušaukia ne rečiau kaip kartą per metus arba bent trijų jos narių prašymu. Konkretiems klausimams ar temoms nagrinėti gali būti sušaukiami ekspertų lygio ad hoc valdybos posėdžiai. Valdybos sprendimai gali būti priimami taikant rašytinę procedūrą.
               7.   Centras įdarbina personalą, kurio reikia 1 dalyje minėtoms užduotims vykdyti. Jeigu kuri nors iš dešimties valstybių narių pasiūlo šiuo tikslu komandiruoti asmenį, toks asmuo įdarbinamas. Jeigu taip neatsitinka arba jeigu komandiravimas neleidžia užpildyti visų reikiamų užimti pareigų, pagal sutartis įdarbinamas reikiamas personalas. Laikantis šio straipsnio nuostatų, taikomi Centro tarnybos nuostatai.
               8.   Visos su šio straipsnio įgyvendinimu susijusios išlaidos ir gautos pajamos yra atskiro Centro biudžeto dalis. Šis biudžetas sudaromas kiekvieniems finansiniams metams, kurie atitinka kalendorinius metus, ir jį ne vėliau kaip kiekvienų metų rugsėjo 1 d. tvirtina 6 dalyje nurodyta valdyba, remdamasi pirmininko siūlymu. Šio biudžeto pajamos ir išlaidos turi būti subalansuotos. Biudžete pateikiamas 7 dalyje nurodytoms užduotims vykdyti įdarbinto personalo sąrašas. Pajamas sudaro dešimties valstybių narių įnašai, nustatomi remiantis 2011 m. birželio 30 d. galiojusiomis įnašams į VES taikomomis taisyklėmis, ir kitos pajamos. Siekiant sudaryti 5,3 mln. EUR pradinį lėšų fondą, ne vėliau kaip 2011 m. birželio 30 d. sumokami pradiniai įnašai, sudarantys 20 % šios sumos. 6 dalyje nurodyta valdyba tvirtina reikiamas finansines taisykles, kiek įmanoma atsižvelgdama į Centro finansines taisykles ir taisykles, reglamentuojančias biudžeto kontrolės ir biudžeto įvykdymo patvirtinimą. Kol bus patvirtintos tokios taisyklės, taikomos VES taisyklės.
               9.   Centras ne vėliau kaip 2011 m. birželio 30 d. sudarys susitarimą ar administracinį susitarimą su VES dėl šio straipsnio įgyvendinimo, kurį turi patvirtinti 6 dalyje nurodyta valdyba ir turi pasirašyti jos pirmininkas.“.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gegužės 23 d.

            Tarybos vardu

            Pirmininkė

         C. ASHTON

      (1)  OL L 200, 2001 7 25, p. 5.


title: 1999 m. gegužės 31 d. Tarybos ir Komisijos sprendimas dėl Partnerystės ir bendradarbiavimo susitarimo tarp Europos Bendrijų bei jų valstybių narių ir Armėnijos Respublikos sudarymo

text:
Svarbus teisinis pranešimas

|

31999D0602

Oficialusis leidinys L 239 , 09/09/1999 p. 0001 - 0002

		Tarybos ir Komisijos sprendimas1999 m. gegužės 31 d.dėl Partnerystės ir bendradarbiavimo susitarimo tarp Europos Bendrijų bei jų valstybių narių ir Armėnijos Respublikos sudarymo(1999/602/EB, EAPB, Euratomas)EUROPOS SĄJUNGOS TARYBA,EUROPOS BENDRIJŲ KOMISIJA,atsižvelgdamos į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį ir 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 308 straipsnį, siejant su 300 straipsnio 2 dalies antru sakiniu ir 300 straipsnio 3 dalies antra pastraipa,atsižvelgdamos į Europos anglių ir plieno bendrijos steigimo sutartį, ypač į jos 95 straipsnį,atsižvelgdamos į Europos atominės energijos bendrijos steigimo sutartį, ypač į jos 101 straipsnio antrąją pastraipą,atsižvelgdamos į Komisijos pasiūlymą,atsižvelgdamos į Europos Parlamento pritarimą [1],pasikonsultavusios su EAPB konsultaciniu komitetu ir gavusios Tarybos pritarimą,atsižvelgdamos į pagal Europos atominės energijos bendrijos steigimo sutarties 101 straipsnį pareikštą Tarybos patvirtinimą,(1) kadangi 1996 m. balandžio 22 d. Liuksemburge pasirašyto Partnerystės ir bendradarbiavimo susitarimo tarp Europos Bendrijų bei jų valstybių narių ir Armėnijos Respublikos sudarymas padės pasiekti Europos bendrijos tikslus;(2) kadangi to susitarimo tikslas yra sustiprinti ryšius, sukurtus, pirmiausia, Susitarimu tarp Europos ekonominės bendrijos bei Europos atominės energijos bendrijos ir Tarybų Socialistinių Respublikų Sąjungos dėl prekybos ir komercinio bei ekonominio bendradarbiavimo, kuris buvo pasirašytas 1989 m. gruodžio 18 d. ir patvirtintas Sprendimu 90/116/EEB [2];(3) kadangi tam tikri įsipareigojimai, numatyti Partnerystės ir bendradarbiavimo susitarime ir nepatenkantys į Bendrijos prekybos politikos taikymo sritį, daro ar gali daryti poveikį priimtų Bendrijos aktų nustatytoms priemonėms įsisteigimo teisės, transporto ir režimo taikymo įmonėms srityse;(4) kadangi minėtas susitarimas nustato Europos bendrijai tam tikras prievoles, susijusias su kapitalo judėjimu ir mokėjimais tarp Bendrijos ir Armėnijos Respublikos;(5) kadangi, be to, minėtas susitarimas daro poveikį 1990 m. liepos 23 d. Tarybos direktyvai 90/434/EEB dėl bendros mokesčių sistemos, taikomos įvairių valstybių narių įmonių jungimuisi, skaidymui, turto perleidimui ir keitimuisi akcijomis [3], ir 1990 m. liepos 23 d. Tarybos direktyvai 90/435/EEB dėl bendrosios mokesčių sistemos, taikomos skirtingų valstybių narių patronuojančioms ir dukterinėms bendrovėms [4], kurios remiasi Europos Bendrijos steigimo sutarties 94 straipsniu, todėl šis straipsnis turėtų būti naudojamas kaip teisinis pagrindas;(6) kadangi tam tikros minėto susitarimo nuostatos nustato Bendrijai prievoles paslaugų, peržengiančių tarpvalstybinės sistemos ribas, teikimo srityje;(7) kadangi tam tikrų minėto susitarimo nuostatų, kurias Bendrija turi įgyvendinti, atžvilgiu Europos bendrijos steigimo sutartis nenumato jokių specialių galių; kadangi dėl to yra būtina taikyti Europos bendrijos steigimo sutarties 308 straipsnį,NUSPRENDĖ:1 straipsnisPartnerystės ir bendradarbiavimo susitarimas tarp Europos Bendrijų bei jų valstybių narių ir Armėnijos Respublikos, kartu su Protokolu, Deklaracijomis ir pasikeitimu raštais, yra tvirtinami Europos bendrijos, Europos anglių ir plieno bendrijos ir Europos atominės energetikos bendrijos vardu.Tekstai pridedami prie šio sprendimo.2 straipsnis1. Poziciją, kurios Bendrija turi laikytis Bendradarbiavimo taryboje ir Bendradarbiavimo komitete, kai pastarąjį Bendradarbiavimo tarybai įgalioja veikti, nustato Taryba gavusi Komisijos pasiūlymą arba, tam tikrais atvejais, Komisija vadovaudamosi atitinkamomis Europos bendrijos, Europos anglių ir plieno bendrijos ir Europos atominės energijos bendrijos steigimo sutarčių nuostatomis.2. Remiantis Partnerystės ir bendradarbiavimo susitarimo 79 straipsniu, Tarybos pirmininkas pirmininkauja Bendradarbiavimo tarybai ir pristato Bendrijos poziciją. Komisijos atstovas pirmininkauja Bendradarbiavimo komitetui pagal jos darbo tvarkos taisykles ir pristato Bendrijos poziciją.3. Sprendimą paskelbti Bendradarbiavimo tarybos ir Bendradarbiavimo komiteto rekomendacijas Europos Bendrijų oficialiajame leidinyje kiekvienu konkrečiu atveju priima Taryba ir Komisija.3 straipsnisTarybos pirmininkas Europos bendrijos vardu pateikia Susitarimo 101 straipsnyje nurodytą pranešimą. Komisijos primininkas pateikia tokį pranešimą Europos anglių ir plieno bendrijos ir Europos atominės energijos bendrijos vardu.Priimta Briuselyje, 1999 m. gegužės 31 d.Komisijos varduPirmininkasJ. SanterTarybos varduPirmininkasO. Schily[1] OL C 115, 1997 4 14, p. 190.[2] OL L 68, 1990 3 15, p. 1.[3] OL L 225, 1990 8 20, p. 1.[4] OL L 225, 1990 8 20, p.6.--------------------------------------------------